
הכנסת העשרים
מושב שני
<פרוטוקול מס' 119>
מישיבת ועדת הכלכלה
יום רביעי, י"א בטבת התשע"ו (23 בדצמבר 2015), שעה 9:30
<סדר-היום:>
<הליכי הקמת תאגיד השידור הציבורי הישראלי.>
נכחו:

<חברי הוועדה:> 
איתן כבל – היו"ר
דוד ביטן

עבד אל חכים חאג' יחיא

דב חנין

יוסי יונה

אורי מקלב

איילת נחמיאס ורבין

עיסאווי פריג'
חברי הכנסת:
רוברט אילטוב
אילן גילאון

אלי כהן
מיכל רוזין
נחמן שי

<מוזמנים:> 
	פרופ' דוד האן
	–
	הכונס הרשמי, מפרק רשות השידור, משרד המשפטים

	עופר מרגלית
	–
	רכז תקשורת ותיירות, משרד האוצר

	אסף וסרצוג
	–
	רפרנט תקשורת ותיירות באג"ת, משרד האוצר

	דנה נויפלד
	–
	היועמ"ש, משרד התקשורת

	אבינועם רוזנבאום
	–
	יועץ למנכ"ל, משרד התקשורת

	עופר ברקוביץ
	–
	סגן ראש עיריית ירושלים והממונה על פיתוח כלכלי ותעסוקה בעיר

	אודי בן דרור
	–
	סמנכ"ל, הרשות לפיתוח ירושלים

	רונית אקשטיין
	–
	ייעוץ אגודת עיתונאים, ירושלים

	אלדד קובלנץ
	–
	מנכ"ל זמני, תאגיד רשות השידור

	ברי בר-ציון
	–
	המנהל המיוחד, רשות השידור

	רונית בראון-קניס
	–
	משנה למנכ"ל, רשות השידור

	בילי סגל 
	–
	מנהלת ארכיון ערוץ 1, רשות השידור

	יאסר עטילה
	–
	מנהל המדיה בערבית, רשות השידור

	אורית שרף
	–
	טלוויזיה, ערוץ 1, רשות השידור

	רן היילפרן
	–
	סמנכ"ל כספים, תאגיד השידור הישראלי

	שמעון אלקבץ
	–
	עורך ראשי, רשות השידור ומנהל "קול ישראל"

	איל ברגר
	–
	מנהל מחוז ירושלים, הסתדרות המח"ר

	מירי אדרי
	–
	יו"ר ועד משולב, רשות השידור 

	פאני ביטון
	–
	יו"ר ועד משולב, רשות השידור

	יעקב ברנקין
	–
	יו"ר ועד מהנדסים, הטלוויזיה החינוכית הישראלית

	אבי חיים
	–
	יו"ר ועד משולב, רשות השידור 

	איאד חרב
	–
	יו"ר ועד העיתונאים, "קול ישראל", רשות השידור

	ראובן נסים
	–
	יו"ר ועד תפעול, הטלוויזיה החינוכית הישראלית

	תמנה עורב
	–
	יו"ר ועד האקדמאים בדירוג המח"ר, רשות השידור 

	מיקי קליין
	–
	יו"ר ועדת עיתונאים, רשות השידור

	משה שגב
	–
	יו"ר ועד הנדסה ערוץ 1, רשות השידור 

	מוטי אברהם
	–
	יו"ר מחוז הנדסאים י-ם, הסתדרות הנדסאים

	אחיה גינוסר
	–
	יו"ר, אגודת העיתונאים

	עמית ליאור
	–
	יו"ר איגוד התסריטאים

	ישעיהו קומורניק
	–
	נציג ועד, אגודת העיתונאים

	יחזקאל יעקבי
	–
	סגן יו"ר ועד עיתונות ערוץ 1, רשות השידור 

	אביגדור דנן
	–
	יועמ"ש, הטלוויזיה החינוכית ותאגיד האיגוד הישראלי

	דדי מרקוביץ'
	–
	נציב קבילות הציבור, רשות השידור

	דורון קרני
	–
	מחזיק תיק רשות השידור, הסתדרות עובדי המדינה

	דורון אדר
	–
	מזכיר איגוד מקצועי, הסתדרות המח"ר

	ארז ברנד
	–
	ועד טכנאים והנדסאים, הטלוויזיה החינוכית הישראלית

	תהילה אלטשולר
	–
	ראש פרויקט רפורמות במדיה, המכון הישראלי לדמוקרטיה

	יריב מוזר
	–
	חבר הנהלה, פורום היוצרים הדוקומנטריים

	נפתלי גליקסברג
	–
	במאי ומפיק עצמאי, חבר איגוד מפיקי קולנוע וטלוויזיה

	אמיר פיינגולד
	–
	מפיק קולנוע וטלוויזיה עצמאי

	קסם רוזנבלט
	–
	ועד היועצים הפרלמנטריים

	מבשרת נבו
	–
	לוביסטית, מייצגת את עיריית ירושלים


<ייעוץ משפטי: >
אתי בנדלר
<רכזת בכירה בוועדה:>
עידית חנוכה
<רישום פרלמנטרי:>
רונית יצחק
<הליכי הקמת תאגיד השידור הציבורי הישראלי>
<היו"ר איתן כבל:>
בוקר טוב, אני שמח לפתוח עוד ישיבה של ועדת הכלכלה. גברתי מנהלת הוועדה, היועצת המשפטית, רשמת פרלמנטרית, חברותי וחברי חברי הכנסת, אורחים נכבדים, אני כבר מודיע מראש שיתקיים מייד דיון נוסף. לפי כל הכמויות של הפניות שמצטברות אצלי לא נראה לי שאנחנו הולכים לסיים את הדיון היום, דבר אחד. 
דבר שני, אני מבקש שלקראת השעה 11:00 תבקשי שנמשיך את הדיון עד שהשאילתות הדחופות יסתיימו. 

ברשותכם, אני רוצה לפתוח ולומר כך, גם בנימה אישית – מעבר לעובדה אם יש לי זכויות ולחברים נוספים כאן בשולחן במאבק להקמת התאגיד החדש בדרך כזו או אחרת, וברצון להוביל לשינוי בתוך רשות השידור, או מה שהיה רשות השידור – אני רוצה לומר פתיח שאני מקווה שהמציאות רחוקה ממנו. אני אישית מאמין גדול בשידור הציבורי, או עדיין חי במקום הזה שהשידור הציבורי הוא דבר שחייבים להילחם עליו. 
אבל ככל שהזמן חולף, ובאמת, זה מתיש, אני יותר ויותר מרגיש שאלה מתחילות להיות מילים ריקות מתוכן שאני נושא אותן לשווא. אני סתם מבלבל את המוח לעצמי, וכנראה שזה כבר לא יהיה כמו שחלמתי שיהיה, וזה עוד מקום עבודה ששוברים אחד לשני את הראש ואת הרגליים. כך לפחות אני מתרשם, אני שוב אומר, אני מקווה שאני טועה. זה לא מקום שאני הייתי רוצה להרגיש שמתעמרים בעובדים. כשיש תוכנית עבודה מסודרת, זה קשה, המהלך לא פשוט, הוא מהלך קשה מאוד מאוד. 
כשהובלתי את המאבק לאורך כל הדרך, וידעתי מה זה עושה להרבה משפחות ברשות השידור, לא עשיתי את זה בלב קל. אבל רציתי להאמין, והאמנתי, וגם אמרתי את הדברים לפרוטוקול, גברתי, ושמעת אותי יותר מפעם אחת, שאני אאבק, וגם אלה שלצערי בנסיבות המתקיימות יצטרכו ללכת הביתה, אבל הדברים ייעשו מתוך כבוד ובאמת מתוך שיח משותף, זה צד אחד.
צד שני, אני לא רוצה לחשוב שעוד לא התחלנו וכבר צריך לבקש ממבקר המדינה לבדוק מה קורה. 

<נחמן שי (המחנה הציוני):>
אני מניח שהוא מלווה את התהליך הזה בכל מקרה, הוא הבטיח.
<היו"ר איתן כבל:>
אני לא יודע אם הוא מלווה או לא. אני באמת לא יודע. מה שאני לא יודע, אני אומר: חבר הכנסת נחמן שי, אני לא יודע.
<נחמן שי (המחנה הציוני):>
זה יפה.
<היו"ר איתן כבל:>
יחד עם זאת, אני שם את הדברים על השולחן. אני שם אותם בצורה מאוד ברורה, ואני אומר לכם שמהדיון הזה יהיה ליווי קבוע של הוועדה. יש לנו אחריות. זה כבר לא מהלך שאנחנו נשאבים אליו כי יש לנו מחויבות על-פי החוק. אנחנו מלווים את התהליך הזה כבר כמה שנים, בוודאי אני, בוודאי נחמן, ואנחנו רוצים לראות באמת שנוכל לספר, אני אומר את זה בכל הרצינות, לא באיזה פאתוס מזויף, שהיה לי חלק מרכזי בבניית הפנינה הזו שאני מצפה שתהיה. אז אולי זה לא יותר מדיבור של עובדים מתוסכלים, או אנשים שלא רוצים בטובת המקום, יכול להיות, אבל מהיום והלאה הדברים יהיו מונחים פה. 

נבקש דוח שוטף של ההתנהלות של מי מגייסים, איך מגייסים. אני לא מתעסק בפוליטיקה, העניין הפוליטי לא מעניין אותי, ולאורך כל הדרך גם הלכתי נגד חברי בסיעה, אני רוצה להזכיר את זה, גם בקדנציה הקודמת וגם בקדנציה הזו. 
<נחמן שי (המחנה הציוני):>
כן. הצבעת בעד.
<היו"ר איתן כבל:>
כן, גם בקדנציה הזו הצבעתי בעד. יושב פה חברי, חבר הכנסת עיסאווי פריג', שהכנסתי אותו לתהליך הזה בכוח. ולא נעמוד יותר מנגד, אנחנו לא מתכוונים להיות משקיפים. בשום פנים ואופן לא רוצה טובות מרשות השידור, לא רוצה כלום מכם. אנחנו רוצים דבר אחד, שיהיה גוף מפואר. וזה מתחבר להזדמנות הענקית שנפלה לידי כולנו, השידור בכללותו בישראל. מערכת השידור הולכת ומשתנה, והיא תשתנה בגלל הנסיבות - יש ועדת שכטר וועדות נוספות שדנות, וכל החומרים האלה גם יובאו לכאן, וזו הזדמנות לסגור פערים ולהתקדם. 
ולכן, הדיון יתנהל בצורה הבאה: מי שאבקש ממנו, יציג בקצרה את הדברים, מי שאני נותן לו את רשות הדיבור מציג בחמש עד שש-שבע דקות כגורם מרכזי, ואנחנו עוברים לתהליך של שאלות, כל אחד ואחד.
<עיסאווי פריג' (מרצ):>
יש לי הצעה לסדר, איתן.
<היו"ר איתן כבל:>
תן לי רק לסיים את התהליך. אנחנו רוצים לקבל פה תשובות. אני המרצה היחיד פה. ההרצאה היחידה היא שלי. נתתי אותה, אני מסיים אותה עוד דקה, ואנחנו רוצים לצאת מפה עם תובנות ברורות. אני מודיע לכם, לנו יש אחריות, ואנחנו לא מתכוונים להתנער ממנה. כן, חבר הכנסת עיסאווי פריג'.
<עיסאווי פריג' (מרצ):>
שלום לכולם, אני מאוד שמח על כינוס החירום הדחוף שעשית. בחודש האחרון קיימת כאן דיונים של שאלות ותשובות, והיה מאוד מאוד מאוד יעיל. אז מי שאחראי על יישום החוק זה המנכ"ל הנבחר קובלנץ. אני מציע שהוא יעמוד בפרונט ונשאל את השאלות והוא יענה את התשובות, ממש באותה שיטה שעשינו במתווה הגז. 
<היו"ר איתן כבל:>
זו הכוונה, אדוני.
<נחמן שי (המחנה הציוני):>
פתחת בשיטת ה-Hiring.
<עיסאווי פריג' (מרצ):>
מה לעשות, השיטה הצליחה.

<נחמן שי (המחנה הציוני):>
עם ראש הממשלה.

<עיסאווי פריג' (מרצ):>
אה, עם ראש הממשלה.

<נחמן שי (המחנה הציוני):>
מה זה הצליח - המתווה בוטל - - - 
<עיסאווי פריג' (מרצ):>
לא, לא.

<נחמן שי (המחנה הציוני):>
הצלחנו. לגמרי. 
<עיסאווי פריג' (מרצ):>
אומנם לא נצליח להביא את שר התקשורת - - -
<היו"ר איתן כבל:>
סליחה, אני מודה לנחמן על זה שהוא נתן לנו קומפלימנטים, ואם היינו צריכים להצליח בכל מה שעשינו פה, אז מזמן היית מתפטר, וגם אני הייתי מתפטר מהעבודה כאן. העבודה שלנו היא גם לשים דברים על השולחן. 

<נחמן שי (המחנה הציוני):>
נכון. לגמרי.

<יוסי יונה (המחנה הציוני):>
אבל היו כישלונות ראויים, לא?

<איילת נחמיאס ורבין (המחנה הציוני):>
לתפארת.

<היו"ר איתן כבל:>
חברים יקרים, אפשר לעשות את זה בשיטה הרגילה. 
<נחמן שי (המחנה הציוני):>
כעקרון זה נכון, זו שיטה טובה.
<היו"ר איתן כבל:>
אתם מוזמנים לצעוק. אבל העניין הוא כזה - כל אחד כשיהיה יושב-ראש ועדה יעשה אותה בדרכו שלו.

<עיסאווי פריג' (מרצ):>
אני מסיים, אדוני, רק, מה הסיכוי שנביא את שר התקשורת לכאן שיעמוד מול - - - 

<קריאה:>
את שר האוצר.

<עיסאווי פריג' (מרצ):>
את שר התקשורת. 

<דב חנין (הרשימה המשותפת):>
זה יהיה יום אחרי השר לפיתוח אזורי.
<עיסאווי פריג' (מרצ):>
שר התקשורת, הוא צריך לעמוד כאן, מיניסטר, איש אחראי, עם כל הסמכות, עם כל האחריות, ולהסתכל על העיניים של כל העובדים וכל האנשים ולענות על השאלות.
<דב חנין (הרשימה המשותפת):>
שר התקשורת נמצא כרגע בדיון עם מרתוני עם שר החוץ, שר הכלכלה, השר לפיתוח אזורי וראש הממשלה. 

<תהילה שוורץ אלטשולר:>
ושר הפנים.

<דב חנין (הרשימה המשותפת):>
גם שר הפנים. טוב שזה בן-אדם אחד, אז הוא יודע עם מי להתדיין. 

<עיסאווי פריג' (מרצ):>
אדוני היושב-ראש, מה הסיכוי שנקרא לשר התקשורת שיבוא לשבת כאן וייתן מענה לכל השאלות שאנחנו מעלים?

<היו"ר איתן כבל:>
תודה. קודם כול, אני חושב שזאת מגלומניה לחשוב שהוא יודע לתת את כל התשובות, הוא לא יודע מה קורה פה בכלל.
<רוברט אילטוב (ישראל ביתנו):>
זו לא מגלומניה להחזיק חמישה תיקים? 

<היו"ר איתן כבל:>
ברשותכם, סיימנו, חברים, את השיח בינינו? אפשר להתחיל?
<עמית ליאור:>
סליחה, אפשר שבין מה שתדברו, תדברו גם על היצירה?
<היו"ר איתן כבל:>
אני מודה לאדוני.

<עמית ליאור:>
אני מודה לך.

<היו"ר איתן כבל:>
נעסוק גם בשאלות היצירה. היצירה היא חלק מהתהליך.

<עמית ליאור:>
היא לא חלק מהתהליך. היא לא מקבלת כלום.
<קריאה:>
בסדר, נדבר על זה.

<עיסאווי פריג' (מרצ):>
300 מיליון.

<היו"ר איתן כבל:>
עוד דבר, אני כבר מודיע, סליחה, אתה האחרון שאמרת את דברך בקול, או שתלחש את זה בחוץ או שאתן לך את רשות הדיבור, והיא תינתן. אז אני אומר בצורה מפורשת, מי שיתפרץ פשוט ייצא החוצה. עם חברי הכנסת זאת קריאה שנייה ושלישית כמובן, אבל עם האחרים - - -
<עמית ליאור:>
בסדר. 

<רוברט אילטוב (ישראל ביתנו):>
אין ראשונה?
<היו"ר איתן כבל:>
אני ישר קופץ לשנייה. ברשותכם, נציג האוצר פה? עופר?
<עופר מרגלית:>
כן.
<היו"ר איתן כבל:>
ברשותך, נהיית שאול המלך, צריך להביא אותך מאחורי הזה – עופר, ברשותך, קיבלתי את הפתק ולא אקריא אותו כי יש נסיבות, אבל מבחינתי זו פעם אחרונה. האוצר הוא חלק – זה לא להגיד עליו שהוא חלק, זה אנדרסטייטמנט להגיד שהוא חלק בלתי נפרד – הוא חלק מהלב הפועם של כל התהליך הזה. ואם תלך, וכל אחד פה יגיד זאב, חצי מהדברים להנחתי, בלי לברר אפילו, יגיעו לפתחכם ואתם לא תהיו כאן. אז על מה אגיד? מה אעשה? אגיד לך: תקרא את הפרוטוקול, תשלח להם מכתבים על מה שהם אמרו? אתה מבין מה שאני אומר, עופר?
<עופר מרגלית:>
בטח. 

<היו"ר איתן כבל:>
כתוב: "ואדוני חכם - - - 

<עופר מרגלית:>
וגם נחזור שיסתיים כבר - - - 
<היו"ר איתן כבל:>
תשקול. תעשה את הדברים. מי הראשון שפותח? קודם כול, הכנ"ר, ברשותכם. אני רוצה שהכנ"ר ייתן את חמש-שש-שבע דקות בלי שיפריעו לו, גם אם פה אנשים יחשבו שיש דברים שלא תואמים את מחשבותיהם, הגיגיהם, ואחר כך נעבור בתהליך כדי לקבל מקסימום תשובות. בבקשה, אדוני. אני רק מבקש שתהיה ממוקד, תיתן לנו תשובות איפה המשימות שחויבת על-פי דין לפעול, היכן אתה עומד בעניינים האלה. חברי הכנסת אחר כך יוזמנו לשאול אותך גם שאלות. בבקשה, אדוני. 

<דוד האן:>
תודה, אדוני יושב-הראש, האמת שמספיקות שתיים-שלוש דקות. 
<היו"ר איתן כבל:>
דוד, ברשותך, כל אחד לפני שהוא מדבר, הפרוטוקול לא זוכר את השמות שלנו גם אם אנחנו אומרים אותם פעם אחר פעם, אז נא לומר שם ותפקיד. יש כאן נציג למשרד התקשורת?

<אבינועם רוזנבאום:>
כן.

<היו"ר איתן כבל:>
אתה יכול ללכת יותר רחוק. 

<עיסאווי פריג' (מרצ):>
אין לו מה להיות בפרונט.
<היו"ר איתן כבל:>
זה לגמרי להתחבא. מה שמך ומה תפקידך?
<אבינועם רוזנבאום:>
יועץ המנכ"ל. ודנה גם נמצאת, מדלגת בין הוועדות.
<עיסאווי פריג' (מרצ):>
זאת הרמה, אתה רואה, זה היחס.
<היו"ר איתן כבל:>
אני מודיע בצורה ברורה, בדיון הבא אני מבקש שהמנכ"ל יהיה. אני אומר זאת, זה לא עסק פרטי שלי, זה של כולנו, ואני לא עושה את זה בשביל עצמי. לכן, אני אומר לפרוטוקול, לדיון הבא, כמו שהוא יודע ומשרד התקשורת יודע, כשהוא צריך ממני לדחוף דברים אז הוא יודע לדבר אתי, אז אני תובע.
<אבינועם רוזנבאום:>
מאה אחוז.

<היו"ר איתן כבל:>
תודה. בבקשה.

<דוד האן:>
אם כן, מספיקות שתיים-שלוש דקות כי אין הרבה מה לעדכן מבחינתנו. העדכון הוא כדלקמן: מאז תיקון החוק בקיץ האחרון, והרי היו דיונים בוועדה גם אז, נכנסנו לתהליך שהתבצע במהלך החודשים ספטמבר ואוקטובר של צמצום מצבת כוח-האדם של רשות השידור.
<היו"ר איתן כבל:>
מכמה לכמה?

<דוד האן:>
הצמצום היה בסדר גודל של כ-300 עובדים, והמתכונת של הצמצום נעשתה בתהליך של פרישה מרצון, לא בדרך של פיטורין, הגם שהמפרק הוסמך על-פי חוק לנקוט בפיטורין בתיקון האחרון בחקיקה. אבל לא נקטנו בצעד הזה והגענו להידברות משולבת בין רשות השידור, משרדי הממשלה הנוגעים בדבר – קרי, משרד האוצר ומשרד התקשורת, וההסתדרות ואגודת העיתונאים – על מנת להניע תהליך של פרישה מרצון שאכן הונע ובוצע, כאמור, על סדר גודל של 300 עובדים נכון לעכשיו.
<נחמן שי (המחנה הציוני):>
שפרשו.
<דוד האן:>
שפרשו במהלך החודשים ספטמבר ואוקטובר. מאז אנחנו ממשיכים להתנהל במצבת כוח-האדם המצומצמת יותר. אני חייב לציין שמזווית המבט הניהולית זה מציב לנו אתגר, מכיוון שפרישה מרצון לא בוצעה בצורה מבוקרת דיה. ההסתדרות ביקשה להניע את זה כפרישה מרצון, נעתרנו לכך, אבל מבחינה ניהולית זו לא פרישה מבוקרת דיה, ואז יוצא שלעתים בחלק מן המדורים - - -
<נחמן שי (המחנה הציוני):>
חוסר.

<דוד האן:>
וזה דווקא בתפקידי מטה, זה לא בתפקידי העיתונות וכן הלאה, בתפקידי מטה זה יכול להיות במדור כספים וכן הלאה. כשפורשים לך כמה עובדי מפתח באותו מדור אתה פתאום בקשיים תפעוליים לא פשוטים, אבל אנחנו מתמודדים עם הדבר הזה. 
כידוע, התחלפו גם הדמויות הבכירות בניהול של רשות השידור בחודשים הללו: מר יונה ויזנטל ששימש כעורך ראשי ומנכ"ל, הלכה למעשה מטעמי סיים את תפקידו; במקומו התמנו מר ברי בר-ציון שיושב כאן לימיני כמנהל המיוחד של רשות השידור, שהוא בעצם בעל סמכויות הניהול הביצועיות בפועל; ומר שמעון אלקבץ שניהל את "קול ישראל", את הרדיו מראשית הפירוק, ומשמש היום כעורך הראשי – שמעון יושב שם – וכעורך הראשי של רשות השידור, רדיו וטלוויזיה כאחד. אנחנו משתדלים לשמר את רצף השידור בתנאים הקיימים.
הנקודה המשמעותית ביותר מבחינתנו נכון להיום הוא מועד יום התחילה. אנחנו צריכים לעבוד כמצוות המחוקק, זה דבר שאינו טעון עוד הבהרות. יום התחילה קבוע כיום בחוק, מאז התיקון של הקיץ, ליום ה-31 במרס בשנה הקרבה - 2016. זאת אומרת שאנחנו מדברים כרגע על סדר גודל של עוד שלושה חודשים קדימה. כאשר יום התחילה הוא שלושה חודשים לפנינו, אין שום טעם מבחינת ניהול רשות השידור להיכנס לתהליכי עבודה ארוכי טווח – בין אם זה תכנון תקציבי שנה קדימה - מה שנעשה בשנה שגרתית, בין אם זה תוכנית כוח-אדם כזו או אחרת - ניודים, פיטורים נוספים וכו'. בשלושה חודשים אין טעם להתחיל להתעסק בעניינים תפעוליים, כולל נושא של התקשרויות תוכן, בין אם זה התקשרות עם מפרסמים, שזה דבר שבדרך כלל מתקשרים בו חודשים קדימה, בין אם זה תכנון לוח שידורים מעבר לסוף מרס. אלה דברים שבימים כתיקונם ובשנים שגרתיות רשות השידור בתקופה כזו הייתה נערכת לשנת עבודה חדשה, ואולי אפילו מעט קודם לכן. 
אבל נכון לעכשיו אנחנו בעצם במצב תחזוקתי של לקיים את השידור עד סוף מרס. והנקודה החשובה ביותר מבחינתנו כרגע בזווית הניהולית שלנו היא במקביל - לעמוד לימין התאגיד החדש ולנסות, באמצעים הקיימים ברשותנו, לסייע להם במשימה המוטלת לפתחם - להקים את התאגיד ואת השידור הציבורי מחדש. כל העברת תשתית, כל עדכון מידע, כל עניין שנדרש מטעם התאגיד החדש מרשות השידור הקיימת, אנחנו עומדים לרשותם. 
בנינו צוותי עבודה שבהם יש לנו אחראי מטעמנו ואחראי מטעם התאגיד החדש שיעמדו בקשר, בין אם זה בענייני כוח-אדם, בין אם זה בענייני כספים, בין אם זה בענייני תוכן, בעניין התקשרויות משפטיות, בכל דבר שנדרש. ואני בטוח שהתאגיד ירחיב על זה עוד מעבר לדברי.
יצרנו את חוליות הקישור בינינו על מנת לספק להם את המסד הנדרש. זה מה שאנחנו עושים כרגע. כל עוד לא נקבל עדכון שיום התחילה משתנה, זה מודוס הפעולה שלנו. 

<נחמן שי (המחנה הציוני):>
מה המצב הכספי? לא אמרת.
<היו"ר איתן כבל:>
בוא נעשה את זה בצורה מסודרת, אתן גם לכל אחד מכם את ההתייחסות. קודם כול, עד מתי אתם אמורים עדיין לפעול יחד? עד הקמת התאגיד החדש בעצם? 

<דוד האן:>
כן.
<היו"ר איתן כבל:>
דהיינו, נכון לרגע זה עוד שלושה חודשים. 

<דוד האן:>
נכון.
<היו"ר איתן כבל:>
דבר שני, מי אחראי? מי מבצע את הפיטורים היום בפועל? מי מנהל את המשא-ומתן מול ההסתדרות? מול העובדים? מול הוועדים? האם זה אתה? האם זה ברי? 

<דוד האן:>
קודם כל, מי שעומד בקשר רציף עם ארגוני העובדים וכולם - - - 

<דורון קרני:>
הוא לא עומד בקשר עם אף אחד מהעובדים.
<היו"ר איתן כבל:>
סליחה, דורון, אני קורא לך.

<דורון קרני:>
לא, הוא לא עומד בקשר.

<היו"ר איתן כבל:>
דורון, אם עוד פעם אחת – סליחה.

<דורון קרני:>
בסדר, קיבלתי.

<נחמן שי (המחנה הציוני):>
אי-אפשר, איתן, הלכה שמחת החיים של הוועדה.
<היו"ר איתן כבל:>
בבקשה.

<דוד האן:>
מי שעומד בקשר מטעמי בצורה פעילה בשטח זה ברי, שיוכל להרחיב על הדברים. אבל לא מדובר כרגע על פיטורים. כמו שאמרתי, אנחנו כרגע לא בפיטורים.
<היו"ר איתן כבל:>
הבנו. לא חשוב. זה לא משנה, יקירי, באיזו מילה מכובסת אתה משתמש.

<איילת נחמיאס ורבין (המחנה הציוני):>
זה גם נכון. 

<היו"ר איתן כבל:>
העניין הוא בשורה התחתונה, איזו מערכת יחסים נוצרת בין העובדים לבין ההנהלה, ובוודאי עם אלה שצריכים ללכת הביתה. מה שאני רוצה לשאול, ברשותך, נכון לרגע זה אמרת ש-300 עובדים סיימו את תפקידם, אני לא משתמש באם זה מרצון או לא מרצון. אני אלך אתך. על-פי התוכנית, כמה עוד צריכים ללכת? 

<דוד האן:>
שוב, כל עניין התוכנית כפוף לעניין אחד מרכזי כפי שהסברתי, והוא יום התחילה. אם מדובר על יום תחילה כפי שהוא קבוע כרגע בחוק - - - 

<היו"ר איתן כבל:>
נכון לרגע זה, זה 31 במרס.
<דוד האן:>
אין כבר על מה לדבר, אין טעם להניע לא ימינה ולא שמאלה, לא לצמצם ולא להרחיב. צריך לקיים את הקיים וב-31 במרס להעביר את המקל. 

<עיסאווי פריג' (מרצ):>
צריך לפטר את כולם, את כל ה-1,000. כולם הולכים הביתה.
<עבד אל חכים חאג' יחיא (הרשימה המשותפת):>
כן, כן, מתחמק.

<היו"ר איתן כבל:>
בסדר גמור. דהיינו, כדי לחדד את העניין אני רוצה – כמה עוד - - -

<עיסאווי פריג' (מרצ):>
תחזור על מה שהוא אמר, עד ה-31 במרס הם קיימים, ובתאריך הזה מפטרים את כל העובדים.
<דוד האן:>
יום התחילה הוא כפי שהוא. 

<עיסאווי פריג' (מרצ):>
כן, כן.

<היו"ר איתן כבל:>
דוד, כמה עוד יצטרכו ללכת הביתה? 

<עיסאווי פריג' (מרצ):>
1,000, איתן, לא?
<היו"ר איתן כבל:>
תכף נשמע. למה לי להגיד במקומם דברים? ברי, בבקשה, אם אתה יכול להשיב.
<ברי בר-ציון:>
אני המנהל המיוחד של רשות השידור.
<עיסאווי פריג' (מרצ):>
מה זה מנהל מיוחד, בבקשה? 

<ברי בר-ציון:>
מנהל מיוחד זו מילה משפטית להגיד מנכ"ל. זה מינוח משפטי של פירוק. 
<דוד האן:>
מנהל מטעם המפרק.

<ברי בר-ציון:>
הדברים פשוטים. ואמר אותם הכנ"ר, אני לא חוזר, אני רק מסביר. אנחנו עובדים כרגע, כדי להיות מוכנים לכל תרחיש, על תוכנית עבודה שאומרת מי הולך, מי נשאר, לפי צרכים, וכן על צרכים הגדרתיים מול משרד האוצר שצריך לאשר. כי אסור לנו לקלוט, אלא רק לפטר במידה שנאלץ לאיזושהי תוכנית שהיא מעבר לשלושה חודשים. התוכנית הזאת לא תיושם, ולא נתחיל ליישם אותה במידה שאנחנו מדברים על שלושה חודשים. אין טעם לעשות צעדים מרחיקים של שיתופי פעולה. 

<היו"ר איתן כבל:>
ברי, ברשותך.
<ברי בר-ציון:>
אענה לך עניינית. שאלת שאלה ואענה. אין לי אנשים מיותרים, האנשים היחידים שילכו, אם ילכו, זה אנשים עם בעיות משמעת, וכן הלאה, זהו.
<היו"ר איתן כבל:>
הדברים נרשמים בפרוטוקול. נכון לרגע זה, עד לרגע זה, עם כ-300 עובדים הגעתם להסכמות כאלה ואחרות והם סיימו את עבודתם ברשות. עד ה-31 במרס – כפי שגם אמרתם, זה המועד שאותו קבענו פה – סוכם שהתאגיד החדש אמור להתחיל לפעול, לשדר.

אני לא רוצה להיכנס לזה, כבר עסקנו בזה כל כך הרבה, אני לא רוצה לשאול את השאלה על כך שב-31 במרס בתאגיד הישן השלטר נופל ובעצם כולם זזים, וצריך להתחיל לבנות את התהליך מחדש. אני רוצה להבין בדיוק, לשיטתך – בעצם אתה היום מנכ"ל מפעיל של המערכת הזו, כמה לדעתך – בהתעלם מהסיפור הזה של סגירה ופתיחה – כמה עוד מציבור העובדים הזה בגדול, בצורה גסה, אני לא רוצה שתיתן לי עכשיו, אני לא הולך אתך עכשיו עם פלס, לכמה עוד לדעתכם לא יימצא מקום בתאגיד החדש?
<ברי בר-ציון:>
בתאגיד החדש - אין לי יכולת לענות על כך.
<עיסאווי פריג' (מרצ):>
יש להם מחויבות.
<ברי בר-ציון:>
סליחה, חבר הכנסת פריג', כל נושא קליטת העובדים בתאגיד החדש על המספרים הוא לא עניין שלנו, הוא נדון, הוא אמור להיות נדון בין ההסתדרות לבין משרד התקשורת והתאגיד החדש. 

<קריאות:>
- - -

<היו"ר איתן כבל:>
חברים, אתן לכם, לכולם תינתן האפשרות לענות. בבקשה, נחמן.

<נחמן שי (המחנה הציוני):>
אני רוצה להבין, אמר הכנ"ר שתהליך הוצאת העובדים לא סדיר. כלומר, מי שרוצה יוצא, מי שרוצה כרגע עוד יכול להישאר, אמרת בעיות משמעת, ואז נוצרים גם פערים וחסרים בתוכניות כאלה, במערכות כאלה, בסדר, זה חלק מהתהליך. אבל הוא גם צריך להיעשות בצורה נבונה כך שהרשות לא תתרוקן מהאנשים שעובדים בה, ואז תגיעו לתחומים שלא תוכלו לשדר, שזה המבחן העיקרי.
<ברי בר-ציון:>
נכון.
<נחמן שי (המחנה הציוני):>
אבל עוד כמה אתם חושבים להוציא בשיטה הזאת? והאם תעברו אחר כך לשיטה אחרת של פיטורים? ומתי זה יקרה? וכמה עוד צפויים לעזוב בצורה זו או אחרת?

<היו"ר איתן כבל:>
אם נחדד עוד יותר את השאלה כדי שיהיה ברור - האם תהיה עוד אפשרות עד ה-31 במרס? וצריך לדעת את זה, כי העובדים לא יודעים את זה. יש חוסר ידע מוחלט בקרב ציבור העובדים. 

<ברי בר-ציון:>
חוסר ודאות.
<היו"ר איתן כבל:>
חוסר ודאות. דהיינו, האם מי שלא ייצא עד ה-31 במרס ימצא את עצמו בסוף אחרי ה-31 - - 

<עיסאווי פריג' (מרצ):>
מפוטר.
<היו"ר איתן כבל:>
- - מפוטר בצורה – או שיש כאן תהליך שבוודאי כל מי ש- עד, אבל גם אחרי. בבקשה. 

<ברי בר-ציון:>
חברים, חבר הכנסת שי, וחבר הכנסת כבל, ראו, חוסר הוודאות היא גם אצלנו. 

<איילת נחמיאס ורבין (המחנה הציוני):>
נכון.
<ברי בר-ציון:>
אמרתי, אם נדע שאנחנו הולכים לתהליך ארוך יותר, שזה לא המצב כרגע, אז נצטרך לאזן את המערכת, מכיוון שהיא איננה מאוזנת כרגע. 

<נחמן שי (המחנה הציוני):>
אתם הולכים לתהליך הפירוק?
<יוסי יונה (המחנה הציוני):>
מה זה לאזן? להכניס עוד עובדים? 

<ברי בר-ציון:>
ואם אני יודע, נחמן, שזה לשלושה חודשים, אני לא הולך להתעלל ב-1,200 איש, זה הכול, חד וחלק. הדברים ברוח זו נאמרו ומוסכמים על כל מי שעוסק בזה.
<קריאות:>
- - -

<היו"ר איתן כבל:>
חברים, זה לא ילך כך. 
<דב חנין (הרשימה המשותפת):>
שאלה.

<היו"ר איתן כבל:>
אין לי בעיה, רק אי-אפשר לשאול שאלה כשהוא עונה.
<אתי בנדלר:>
עם 1,200 עובדים, אתה לא הולך לעשות מה? 

<ברי בר-ציון:>
לא הולך לפטר ולהזיז ולמעלה ולמטה.

<אתי בנדלר:>
זאת אומרת, לא יהיו פיטורים נוספים עד 31 במרס. 

<ברי בר-ציון:>
הדברים נורא ברורים.
<אתי בנדלר:>
ופרישה מרצון תהיה?

<ברי בר-ציון:>
אדון על זה עם האוצר, וזה לא יהיה בלתי מבוקר כמו שזה היה קודם. אם זה יתקיים, זה יהיה מסודר כדי שנוכל למלא אחר הצורך שלנו לשדר את השידור הציבורי.
<דוד האן:>
לנוכח זה שאני שומע פה את הקריאות, אני רוצה הבהרה אחת, אני לא מתכוון להתנצל עליה, עם כל הכבוד. עובד שחושב שתפקידו הוא נחלת אבות ושבשם השידור הציבורי, או לא חשוב השידור הציבורי, קודם כול חשוב איפה אני בסיפור ומה תפקידי ולפי זה תתנהל רשות השידור, טועה. התפקיד שלנו הוא לקיים את השידור הציבורי ולדאוג לשידור ציבורי ראוי. 
<איילת נחמיאס ורבין (המחנה הציוני):>
זה לא מה שהם אומרים. פרופ' האן, לא צריך לפגוע בעובדים ככה. 

<דוד האן:>
לא פגעתי באף עובד. אבל אני רוצה לומר דברים - - -

<קריאות:>
- - -
<איילת נחמיאס ורבין (המחנה הציוני):>
ההערה הייתה מיותרת.
<דוד האן:>
זה לא מיותר. אני אומר דברים כהווייתם, ולא מתכוון להתנצל עליהם. לנוכח הצמצום של כוח-האדם אנחנו צריכים להתאים את השידור למצב הקיים.
<היו"ר איתן כבל:>
תודה, פרופ' דוד האן, סליחה. איילת, יוסי יונה, עיסאווי, ודב חנין, זה סדר השואלים, אחר כך נעבור לאחרים. אני רק רוצה להבהיר, דוד, אין לי כוונה ללכת לעובד המסוים הזה שתיארת. העובד המסוים הזה צריך להיות מטופל. לא באנו לדבר על העובד, אלי הוא לא הגיע, העובד המסוים הזה. אני מדבר אתך על העובדים כמכלול, שרובם, דרך אגב, ההוא שאתה מדבר עליו, הוא יודע את הכללים, הוא יודע את החוקים, הוא יודע להתנהל מולך. 99% מהעובדים, כשהם הולכים לישון הם לא ישנים, והם קמים בבוקר ולא יודעים לאן הם הולכים, אליהם אני מתכוון, על אלה אני רוצה את התשובות. בבקשה, איילת. 

<איילת נחמיאס ורבין (המחנה הציוני):>
אנחנו כרגע ממקדים את השאלות שלנו לפרופ' האן ולברי בר-ציון.
<היו"ר איתן כבל:>
רק לברי ולפרופ' האן, כן.
<איילת נחמיאס ורבין (המחנה הציוני):>
יכול להיות שתידרש השלמה מאלדד קובלנץ במקביל, כי דיברת על החוליות שבעצם אמורות לקשר בין הרשות שמתפרקת לבין הרשות שמוקמת. מה שרציתי בעצם להשלים בשאלה ולא ענית, האם החוליות האלה עובדות? זאת אומרת, האם זרימת האינפורמציה, לצורך העניין, איתן, למשל, האם העובדים הקיימים ברשות יכולים להיקלט ברשות החדשה? האם יש להם איזושהי דרך להתמודד במכרזים? 
<משה שגב:>
לא, הם לא יכולים על-פי חוק, גברתי. הם לא יכולים, כי החוק אומר שאנחנו עוברים לשם ללא מכרז.

<היו"ר איתן כבל:>
משה, אתן לך להתייחס לדברים האלה.
<איילת נחמיאס ורבין (המחנה הציוני):>
משה, אני מבינה. אבל אני שואלת את השאלות כי אני מבינה שיש תהליכים שקורים, ואני רוצה להבין מה זה אומר החוליות האלה, בסדר? אז אני רוצה באמת להבין מה בסופו של דבר תהיה מידת היכולת של עובדים שהם, אתה יודע, לצורך העניין, כן יוכלו באיזושהי צורה להיקלט. האם בעצם אתם יודעים למעשה בכלל מה קורה בטריטוריה הזאת שנקראת "הרשות החדשה" מתוקף החוליות האלה שאמורות להתחבר? למשל, בין אם מדובר במעבר למודיעין, בין אם מדובר או לא מדובר בנושא של - - - 

<היו"ר איתן כבל:>
נשמה, אל תיקחי את כל התהליכים שפה עוד לא התחלנו. אני רוצה שנהיה ממוקדים. 
<איילת נחמיאס ורבין (המחנה הציוני):>
בסדר, אקצר. אהיה ממוקדת באמת בחוליות האלה, כי אני מנסה להבין איזה מין תקשורת יש ביניכם.
<דוד האן:>
אשתדל להשיב לשאלה מזווית המבט שלי, אבל נדמה לי שאהיה משיב חלקי.
<איילת נחמיאס ורבין (המחנה הציוני):>
אמרתי שאצטרך השלמה.
<דוד האן:>
אנחנו מראשית הדרך, כפי שאמרתי, ודאי וודאי בחודשים האחרונים כשהדבר תופס יותר תאוצה, מבינים שתפקידנו במידה רבה הוא לסייע בידי התאגיד החדש על מנת שיוכל לעמוד על רגליו בצורה הראויה ביותר, ועל מנת שהוא יוכל לשאת את לפיד השידור הציבורי בהצלחה מכאן ואילך. ולצורך זה בנינו את מערכי הקשר בינינו לבינם, כאשר אנחנו יודעים שתשתית נרחבת קיימת ברשות השידור, תשתית של מידע, מערכות מידע, כספים, התקשרויות משפטיות וכן הלאה, שבחלקם אנחנו מעריכים שהתאגיד החדש ישתמש - - - 
<נחמן שי (המחנה הציוני):>
הנכס הכי גדול זה - -

<איילת נחמיאס ורבין (המחנה הציוני):>
זה העובדים.

<נחמן שי (המחנה הציוני):>
הידע של השידור.
<דוד האן:>
ודאי. ולכן, אנחנו בבחינת הגורם המידע, מעביר המידע; הם הגורם החדש הקם שקולט - על-פי דרישות שלהם, על-פי בקשות שלהם אנחנו מעמידים לרשותם כל תשתית, כל ידע שקיים אצלנו. לגבי התהליכים שמתקיימים בתאגיד החדש, אנחנו מקבלים מידע על-פי עדכונים משותפים. 
<היו"ר איתן כבל:>
השאלה פשוטה, דוד, יש שולחן משותף? או שאלו ידיעות שאתה קורא ב"גלובס"? 

<איילת נחמיאס ורבין (המחנה הציוני):>
מה זה דה-פקטו החוליות האלה? 
<דוד האן:>
אני לא מתעדכן, לא מ"גלובס", לא מ"דה-מרקר", אפילו לא מ"כלכליסט" - כדי שנהיה הגונים עם כולם.

<איילת נחמיאס ורבין (המחנה הציוני):>
הם יצטערו לשמוע.
<דוד האן:>
אני משתדל להתעדכן בצורה ישירה, הן בתקשורת ישירה, בין שלי ובין של ברי מול אלדד והצוותים של אלדד בתאגיד החדש, ובישיבות תקופתיות של תיאום משותף שמתקיימות בהנהלת משרד התקשורת, בנוכחות של צוות הפירוק של רשות השידור וצוות הניהול של התאגיד החדש, עם נוכחות גם מטעם משרד האוצר, ושם יש עדכונים תקופתיים. משם אני משתדל להתעדכן על הנעשה. אבל עדיין – כמו שברי הזכיר קודם וצריך לציין את זה ביושר – המנדט על הקמת התאגיד החדש, שאלת על קליטת העובדים, אז אני צריך להתייחס לזה באופן קונקרטי. 

<איילת נחמיאס ורבין (המחנה הציוני):>
נכון, המנדט רק שלהם.
<דוד האן:>
המנדט על קליטת עובדים בתאגיד החדש הוא לחלוטין לא מנדט שלנו, וזה לא עיסוקנו. 

<היו"ר איתן כבל:>
תודה. אני רוצה רק להעיר הערה, ברשותכם, כיוון שזה כאילו התחלנו השבוע לבנות את הרשות, חלק מרכזי בדיון שהתקיים פה לאורך כל חקיקת החוק זה הסנכרון או השיח שאמור להתקיים בין הרשות שאמורה ב-31 במרס לסיים את תפקידה לבין התאגיד החדש. אלו לא שני גורמים שפועלים בחלל החיצון כל אחד בנפרד. 

<איילת נחמיאס ורבין (המחנה הציוני):>
זאת הבעיה, ככה זה מרגיש.
<היו"ר איתן כבל:>
לא הערתי את ההערה אם לא חשבתי שאני מרגיש כמוך. בסוף בסוף בסוף בסוף צריך למצוא – האנשים הכי טובים שיש, מה זה? אין להם מקום בתאגיד החדש? הרי בסוף זה הדיבור. יוסי, בבקשה. 

<יוסי יונה (המחנה הציוני):>
אדוני היושב-ראש, השאלה היא באמת גם לכנ"ר ולמנהל החדש, לדוד ולברי, בהמשך לסוגיה שהועלתה כאן, ובוא ונמקד אותה. אנחנו יודעים שישנן מודעות דרושים, בין אם זה לטכנאים לתאגיד החדש, ובין אם זה לעיתונאים, ואז באמת עולה השאלה – נכון שנאמר כאן שעובדי התאגיד הוותיק יוכלו להתקבל ללא מכרז, אבל יכולה להיות בעיה אפרופו הסנכרון, היושב-ראש, שהנה, מה? יאוישו התפקידים הבכירים, ואז לא יוותר כלום לעובדי התאגיד הוותיק.
<איילת נחמיאס ורבין (המחנה הציוני):>
נכון.

<משה שגב:>
בדיוק.
<יוסי יונה (המחנה הציוני):>
לכן, אני חושב ששאלת השאלות, האם אנחנו ניצבים בפני סיטואציה שאולי קרן נוייבך או אבי לוי יתבקשו עכשיו למלא טפסים כדי להתקבל לתאגיד החדש. והאם זה לא נכון שאם אכן קיימת סינכרוניזציה משמעותית ותקפה, שקודם נבוא לאנשים שעובדים בתאגיד הישן, ונאמר להם: אתכם שאנחנו רוצים לקלוט, מעמדכם יציב, נקלטתם, וההשלמות תהיינה בדרושים טכנאים ודרושים עיתונאים חדשים. אם כן, מה תשובתכם לשאלה הזו?
<דוד האן:>
אני חוזר ואומר: תשובה לשאלה כאמור לא תינתן מפינו כי זה לא במגרש שלנו, זו לא הסמכות שלנו להחליט על קליטת עובדים בתאגיד החדש. זה עניין של התאגיד החדש, לא של רשות השידור הקיימת. 

<יוסי יונה (המחנה הציוני):>
אבל ההפרדה הזו בעייתית, אתה לא חושב? 

<קריאות:>
- - -

<ברי בר-ציון:>
חבר הכנסת יונה, ברשותך, אנחנו אינסטרומנטליים לחלוטין בעניין הזה. כל מה שמבקש החבר קובלנץ יקבל.
<היו"ר איתן כבל:>
ברי, הבנתי. חברים יקרים, ברשותכם, אתם מנהלים, נכון?

<ברי בר-ציון:>
נכון.

<היו"ר איתן כבל:>
הגעתם לתפקידכם, אני מניח, לא באיזו הגרלה או בבקיעת מבחנה. כל אחד מכם הגיע לכך כי חשבו וחושבים שיש לכם ניסיון רב. זה קצת מביך, לשיטתי, ואני אומר את זה ברצינות, אתם לא מקשיבים. אילו הייתי נותן לכל אחד מכם לשבת כאן ולהקשיב למה שאתם אומרים לי, הייתם מתביישים. מה זה, אתה אומר לי: כל מה שהוא אומר לי, מה שאני זה – אתם פה. מה, אני צריך הזדמנות כדי להושיב אתכם ולבוא להגיד לך – הרי זה מה שמבקש פרופ' יוסי יונה, זה מה שכל אחד מהחברים. כבר עשינו את המעשה, יש כבר חוק להקמת התאגיד החדש, אנחנו עכשיו רוצים שהוא ייעשה הכי נכון, הכי טוב.
<דוד ביטן (הליכוד):>
מה שאומר יונה זה ברור מאליו. 

<איילת נחמיאס ורבין (המחנה הציוני):>
איתן, אבל הם גם - - -
<יוסי יונה (המחנה הציוני):>
אבל זו בעיה, דוד, הדבר לא נעשה.

<קריאה:>
הברור הזה לא כל כך ברור. 

<קריאות:>
- - -
<דוד ביטן (הליכוד):>
זה משהו אחר. לנו זה היה ברור שקודם כול שיקלטו מה שאפשר לקלוט ואחרי זה יפרסמו.
<היו"ר איתן כבל:>
דוד, יקירי, אתה צודק, רק אתה יודע – היית בדיונים, אתה זוכר.
<דורון קרני:>
דוד, לא קיבלנו תשובה כזאת.

<היו"ר איתן כבל:>
בבקשה, חבר הכנסת עיסאווי.

<עיסאווי פריג' (מרצ):>
איתן, אני יושב בשקט ושומע. אנחנו מדברים בינינו לבין עצמנו. חברים, הרכבת יצאה לדרך. האי-ודאות והתסכול והסיוט של העובדים שמזה שנה-שנתיים עוברים את זה עם החומה הסינית יגיע לסיומו במרס. 
<איילת נחמיאס ורבין (המחנה הציוני):>
אתה חושב שהיא תגיע. יכול להיות שהרכבת נעצרה בין התחנות, אתה יודע את זה? 

<עיסאווי פריג' (מרצ):>
יכול להיות.

<איילת נחמיאס ורבין (המחנה הציוני):>
אתה מבין את זה שיכול להיות שזה מה שקרה? תקועה.

<עיסאווי פריג' (מרצ):>
שנייה, אני מבין טוב.

<אילן גילאון (מרצ):>
יכול להיות שהיא גם נפלה לתהום. 

<נחמן שי (המחנה הציוני):>
יכול להיות שאין לה פסים. 

<מיכל רוזין (מרצ):>
בטוח שאין נהג קטר. 

<דוד ביטן (הליכוד):>
חבר'ה, לא לכתוב את שר התחבורה.
<נחמן שי (המחנה הציוני):>
אין לה רכבת.

<קריאות:>
- - -

<עיסאווי פריג' (מרצ):>
איתן, חברים, פה הצילה את שר התחבורה היועצת המשפטית שהגיעה, הצילה את פני המשרד. אהלן, דנה.

<נחמן שי (המחנה הציוני):>
דנה נכנסה בשקט, שלא ירגישו.

<עיסאווי פריג' (מרצ):>
איתן, אני מציע, בכדי שנהיה יעילים, נתמקד בתאגיד החדש והקמתו. הרכבת שם דוהרת. אתמול הוציאו, כמו שאמר יוסי, באתר של התאגיד החדש מכרזים.
<היו"ר איתן כבל:>
100 מכרזים. 

<עיסאווי פריג' (מרצ):>
הרכבת שם התחילה, ואם לא נעצור אותה ונעבור על יישום התאגיד החדש סעיף סעיף, גם שם כל העובדים ימצאו את עצמם בחוץ. 

<איילת נחמיאס ורבין (המחנה הציוני):>
תגיד, עיסאווי, ואם ב-1 באפריל אין שידור?
<היו"ר איתן כבל:>
איילת, איילת.

<דוד ביטן (הליכוד):>
אז ההסתדרות צריכה לגמור את זה מהר ולא לחכות לרגע האחרון, אין מה לעשות.
<איילת נחמיאס ורבין (המחנה הציוני):>
מה זה קשור להסתדרות עכשיו? מה אתה תוקע את ההסתדרות?

<דוד ביטן (הליכוד):>
ההסתדרות צריכה - - -
<עיסאווי פריג' (מרצ):>
חבר הכנסת ביטן, אני אומר את זה ומדגיש, יש חוק שחוקק שמתייחס ל-25% העובדים, שמתייחס ל-250 מיליון ליצירה, שיהיו יצירות תוכן שאנחנו צריכים לעשות. והחוק הזה, לא יעזור בית-דין, יתממש. אין אופציה אחרת. ואנחנו צריכים להתמקד בזה, כי הדבר ברור ונתון. המנהל ששמו האוצר, והנה, נציגו לידי, לא יעזור בית-דין, הוא קובע.

<איילת נחמיאס ורבין (המחנה הציוני):>
הוא החליט.

<עיסאווי פריג' (מרצ):>
הוא החליט. ב-31 במרס, חברים, אתם לא תהיו בתאגיד השידור הציבורי, אלה עובדות.
<איילת נחמיאס ורבין (המחנה הציוני):>
אבל מה הבעיה עם מה שאתה אומר?
<היו"ר איתן כבל:>
תתני לו לדבר.

<עיסאווי פריג' (מרצ):>
אני אומר את העובדות. אני אומר מה שאני רואה. שנתיים עושים אתנו ואתכם שיטת הסלאמי, פרה-פרה עם אי-ודאות אי-ודאות אי-ודאות אי-ודאות, והתוצאות נראות. יש מחסל, מפרק, באים, ראינו, וזה יתבצע. יתבצע. הם לא מעניינים אותי, באמת, לא מעניינים אותי לדיון. מעניין אותי מה שהולך להיות חדש. האם אנחנו הולכים להיות תאגיד ציבורי? מה לגבי כל סעיפי החוק ששנתיים דנו בהם? איתן, ואם נעצום את העיניים, את ה-25% בהמשך למה שיונה אמר, לא נמצא אף עיתונאי. 
<איילת נחמיאס ורבין (המחנה הציוני):>
נכון. את זה אמרתי קודם.
<היו"ר איתן כבל:>
תודה. משפט אחרון, עיסאווי.

<עיסאווי פריג' (מרצ):>
במשפטים שאמר הכנ"ר, תראה מה הוא אמר: אין התקשרויות תוכן, אין התקשרויות עם פרסומאים, אין לוח שידורים, העמדנו את האנשים מטעמנו להיות אנשי קשר שלא מנוצלים ואנחנו - - -
<ברי בר-ציון:>
זה לא נכון. הם מנוצלים.
<עיסאווי פריג' (מרצ):>
אל תגיד לי לא נכון, שמעתי. בסדר? יש לך מנהל, אני פונה למנהל שלך, לכנ"ר. הכנ"ר אמר: אנחנו מתאימים את השידור למצב הקיים, ויש רבות באמירה הזו. כל הדברים שהכנ"ר אמר, מראים שיש ליקויים ב-31 במרס, ועל זה אנחנו צריכים להתמקד בדיון.
<איילת נחמיאס ורבין (המחנה הציוני):>
ברור. אבל זה מה שאמרתי לך.
<היו"ר איתן כבל:>
תודה. איילת, סליחה. עיסאווי, אני לא מקבל את ההצעה שלך, למרות שאתה אומר דברי טעם. אלא מאי? תשמע, בניין לא נבנה מהגג, לא לחינם התחלתי עם הכנ"ר. נעשים דברים בימים אלה, קודם כול אנשים הולכים הביתה. איך אתה יודע איך קולטים או לא קולטים? אחרי שהכנ"ר וברי בר-ציון דיברו, המנהל המפעיל, מבחינתי הרבה יותר קל לי לבוא עכשיו ולהתייחס לדברים ולראות אותם מנקודת המבט של הקמת התאגיד החדש. זאת אומרת, ישר לדלג אל תוך התאגיד בלי שיש לי את הרצועה הזו – נכון לרגע זה עד ה-31 במרס מי שמנהל בפועל את רשות השידור על כל הדברים, והוא זה שגם מייצר את הפלטפורמה במרס.
<איילת נחמיאס ורבין (המחנה הציוני):>
נכון, צודק. זה גם להיערך. ברור.
<עיסאווי פריג' (מרצ):>
אנחנו נפסיד את הישן ונפסיד את הישן, איתן.
<קריאות:>
- - -

<עיסאווי פריג' (מרצ):>
אני יודע מה שאני אומר. האוצר כמו אריה עומד לך, לא ייתן לך כסף. 300 מיליון - לא ייתן. 

<נחמן שי (המחנה הציוני):>
עיסאווי, תן לנו לשאול עוד שאלות.
<עיסאווי פריג' (מרצ):>
אני אומר את דעתי.

<נחמן שי (המחנה הציוני):>
דעתך חשובה.

<היו"ר איתן כבל:>
עיסאווי, בבקשה. עמדתך חשובה וגם נבונה. ברשותכם, אמרתי, החוכמה שלנו היא לשאול את השאלות הנכונות. אני חושב שהדרך שבה אני מתנהל נכונה, גם הודעתי שיהיה דיון נוסף לאלתר, אם צריך גם יהיה בראשון או בחמישי. אני לא מתכוון לסיים את השנה הזו כשאנחנו לא מקבלים – השנה, עד סוף דצמבר – כשאין לנו תמונה ברורה על כל השאלות, כולל לאן הולך התאגיד החדש. אז, אנא, בואו נתמקד. דב, בבקשה.
<דב חנין (הרשימה המשותפת):>
תודה, אדוני היושב-ראש. אני רוצה לומר לכם, עמיתי חברי הכנסת, שהדיון הזה הוא מאוד מאוד חיוני ומאוד דחוף. אני נמצא פה בתחושה של דאגה מאוד גדולה. ואני מייד אגיע לשתי שאלות שמטרידות אותי, אבל קודם כול בעניין התחושה. אתם מדברים על רכבת, אבל כנראה שיש כאן שתי רכבות. רכבת אחת נמצאת בכיוון אחד, ויש אתה בעיות לא פשוטות כמו שאנחנו שומעים מכם; רכבת אחרת נמצאת במערכת שליטה אחרת, ותכף נשמע איפה היא עומדת. 
<קריאה:>
זו התנגשות חזיתית. 

<דב חנין (הרשימה המשותפת):>
אבל הדרך בין שתי הרכבות יש הרבה אנשים, יש בני-אדם, יש עובדים מצוינים, יש אנשים שעליהם דיברנו פעם אחר פעם אחר פעם אחר פעם בוועדות של הכנסת. ואני רוצה לומר לך, אדוני היושב-ראש, שצודק לגמרי חבר הכנסת ביטן, זה לא היה בוועדה הזאת, זה לא היה בוועדת הכלכלה, אבל בוועדה אחרת של הכנסת שדנה בנושא, כולנו יצאנו בתחושה שנושא העובדים עם כל הוויכוח יסודר. אולי לא באופן שאני אהבתי במיוחד, אבל יסודר באופן מתקבל על הדעת, שקודם כול תינתן עדיפות לעובדי המערכת הקיימת והם יעברו, ואחר כך נשלים באנשים אחרים ונוספים.
<דוד ביטן (הליכוד):>
ברור.
<דב חנין (הרשימה המשותפת):>
ממה שאני מתרשם כרגע זו לא ההתנהלות. זאת אומרת, האנשים שנמצאים בתוך המערכת, אתם מדברים על אי-ודאות, אני לא יודע, זה יותר חמור מאי-ודאות, זו ממש חרדה. בן-אדם שעובד ולא יודע בכלל מה יקרה אותו עוד שלושה חודשים - - -
<היו"ר איתן כבל:>
אנשים בחרדה היום ברשות השידור, חד-משמעית.
<משה שגב:>
זו התעללות, זו ממש התעללות. 

<קריאות:>
- - -

<היו"ר איתן כבל:>
חברים, לא צריך, אנחנו מדברים בשפה מאוד ברורה.

<דב חנין (הרשימה המשותפת):>
זו מציאות שהיא בלתי אפשרית לגבי עובדים בכלל בכל מקום נורמלי ומתקבל על הדעת, וזו מציאות קטלנית כשאנחנו מדברים על גוף שהוא גוף של שידור ציבורי, שצריך להיות עצמאי וצריך להיות אמיץ וצריך להיות מוכן לעשות מלחמות וכדומה, זו מציאות קטסטרופלית. אני רק חייב להגיד שלפי דעתי כל הדבר הזה לא קרה בטעות. אני חושב שזו הייתה כוונת המכוון, לייצר את המצב הקטסטרופלי הזה שאנחנו רואים כרגע.
<עיסאווי פריג' (מרצ):>
איתן, שים את קובלנץ בתמונה.
<היו"ר איתן כבל:>
עיסאווי, קובלנץ מקשיב טוב טוב. עיסאווי, די, לא באמת, הבנו.
<עיסאווי פריג' (מרצ):>
אני מתעקש ואמשיך להגיד את זה, זו דעתי. לא אפסיק, אשאל מה נכון.
<היו"ר איתן כבל:>
אין בעיה, אנחנו לא מתחמקים. עיסאווי פריג', זו דעתך, אני מנהל את הדיון בדרך שאני חושב שנכון. מספיק. אנחנו לא מתכוונים להגיד לו בסיום הדיון הזה: אם לא ענית לך הביתה. די, בבקשה.
<דב חנין (הרשימה המשותפת):>
אדוני היושב-ראש, אני חושב שגישתך בדיון הזה נכונה. ואני רוצה לומר מה הציפיות שלי מהכנ"ר ומהצוות המצוין שלו, ואני אומר את זה באמת בהערכה רבה. אתם כמנהלים היום לפי תפיסת הניהול שהייתי מציע, אתם צריכים לראות את תפקידכם לא רק כמי שמחזיק את הנר דולק עד שעוד שלושה חודשים תיפטרו ממנו, הנר הזה הוא בני-האדם הטובים ביותר, האנשים המקצועיים ביותר, הידע המצוין ביותר. אני הייתי מציע תפיסה שאומרת שאתם פועלים פה באופן אקטיבי, אתם כמנהלים אחראים גם על העובדים שלכם, ואתם באים ואומרים: הנה, אלה העובדים המצוינים שלנו, אנחנו רוצים להבטיח אותם, אנחנו פונים – לא מחכים למה שאלדד קובלנץ יבקש, הוא בוודאי יבקש דברים טובים אני מניח – אלא לבוא ולהציע באופן יזום יחד עם העובדים, יחד עם המערכת, ליזום דברים, להגיד: אנחנו רוצים לקדם, שהדברים הטובים שיש אצלנו במערכת יישארו ויישמרו.
והשאלה השנייה שלי באמת נוגעת לנושא היצירה. אני מאוד מאוד חושש שבתוך כל התהליך הזה אנחנו מייצרים פה נזק קולטרלי נוסף, קטסטרופלי. הרי תהליך של יצירה קולנועית וטלוויזיונית לא מתחיל היום ונגמר מחרתיים, יש התקשרויות, יש תהליכים. אני מניח שלייצר סרט טלוויזיה טוב זה דבר שלוקח חודשים ולפעמים יותר מזה. 

<קריאה:>
שנתיים.
<דב חנין (הרשימה המשותפת):>
שנתיים. אני לא ממש מתמצא בתחום, אבל זה לוקח הרבה זמן, וזה מחייב המון המון בנייה של ציפיות ותשתיות וכדומה. יש תהליכים שכבר התחילו ברשות השידור עוד אפילו לפני החקיקה. חייבים להבטיח שכל הדברים - - 

<היו"ר איתן כבל:>
דב, סיים.
<דב חנין (הרשימה המשותפת):>
- - נשמרים, מוגנים ומועברים, כמו שאומרים: בעטיפה מוגנת למערכת החדשה כדי שיוכלו להמשיך לחיות ולהתקיים. תודה.
<היו"ר איתן כבל:>
נכון. בבקשה, כנ"ר.
<דוד האן:>
אתייחס לדברים, ולשאלתו של חבר הכנסת חנין. קודם כול, אני רוצה לומר, ברי הזכיר זאת קודם, אנחנו שותפים לחלוטין לנושא אי-הוודאות ולדאגה מפני רכיב אי-הוודאות ומשמעויותיו התפעוליות. בהקשר הזה אציין שהוצאתי מכתב, הן להנהלת משרד התקשורת והן להנהלת משרד האוצר, על מנת להתריע ולציין, שמבחינתנו מבחינה תפעולית אנחנו צריכים לקבל הבהרה כך או אחרת עכשיו בחודש ינואר, עד אמצע ינואר, לטעמנו, על מנת שנדע כיצד להיערך. אם ייאמר לנו: חברים, מה שקבוע בחוק זה מה שיהיה, ב-31 במרס רשות השידור מסיימת את פעילותה, התאגיד החדש מתחיל, זו מבחינתנו משמעות תפעולית אחת כפי שהזכרנו קודם. 
<עיסאווי פריג' (מרצ):>
האוצר לא ייתן לך להמשיך. 

<דוד האן:>
אם לא יובהר, אלא אנחנו צריכים להמשיך, לנוכח הניסיון שכבר היינו - - -

<איילת נחמיאס ורבין (המחנה הציוני):>
מה זאת אומרת? ואם הוא לא סיים את הקמת התאגיד? עיסאווי, מה זה?
<עיסאווי פריג' (מרצ):>
האוצר לא ייתן לו, זו דעתי. 

<איילת נחמיאס ורבין (המחנה הציוני):>
אין בעיה. בשידורי ניסיון כמו בערוץ 2.
<משה שגב:>
זה יבוא בדמות של שידורי ניסיון.

<קריאות:>
- - - 

<היו"ר איתן כבל:>
חברים, אנחנו לא עוסקים במה ייתן או לא ייתן. הכנ"ר צריך לתת תשובות על מה שהוא עושה נכון להיום. אני מבקש מחברי חברי הכנסת, בואו לא ניתן להם להתחמק, לעסוק בשאלות היפותטיות. קודם כול, יש כאן שלב שלב בדיון. באנו לכאן כדי לראות מה נעשה בימים אלה, יום-יום, שעה-שעה, פונים אלינו עובדים, פונים אלינו מכל המערכות, אנחנו רוצים לדעת קודם כול מה קורה. 
<דוד האן:>
אז בהקשר הזה אני רוצה לציין באמת, חזקה עלינו כמובן מצוות המחוקק. כל מה שאנחנו אומרים: אנחנו מבקשים לדעת כדי להיערך מראש כך או אחרת. אם ייאמר לנו עד 31 במרס כפי שקבוע בחוק, פעילות אחת. אם צריך מעבר, אז אנחנו צריכים להיערך גם מבחינת הזמנת הפקות, לוח שידורים, הכול, זה ברור. 
לגבי ההתייחסות לנושא המסד של הקניין הרוחני והיצירות וההפקות, זאת נקודה נכונה. כבר לאורך זמן אין לנו התקשרויות להפקות חדשות. 

<איילת נחמיאס ורבין (המחנה הציוני):>
לא מפיקים כלום. 
<אתי בנדלר:>
למה?

<דוד האן:>
כי לא תוקצבנו לזה, לצערנו הרב.

<אתי בנדלר:>
האוצר לא הסכים להקצות לכם כספים לעניין? 

<דוד האן:>
לא תוקצבנו לזה. כאשר התפיסה היא שמה שאמור להיות - - -

<איילת נחמיאס ורבין (המחנה הציוני):>
הם לא הולכים להיות על המסך. המסך לא שלהם.

<דוד האן:>
חברים, אנא, תנו לי, צריך לומר את הדברים בצורה מסודרת והגונה. משרד האוצר כרגע לא נמצא פה, אבל משרד האוצר - - - 

<איילת נחמיאס ורבין (המחנה הציוני):>
הוא תמיד נמצא בכל מקום, תמיד. גם כשאתה לא רואה אותו הוא פה.
<עיסאווי פריג' (מרצ):>
הוא לא תקצב את הרשות בתקציב שאישרנו, וזה אומר רבות.
<היו"ר איתן כבל:>
עיסאווי, תודה. תן לו, רק שנדע.

<מיכל רוזין (מרצ):>
זה מכוון, עיסאווי, שלא יהיו תכנים חדשים, כשנתחלף, זו הכוונה. 

<דוד האן:>
אני רוצה לומר את הדברים בצורה מסודרת, אני לא מייצג את משרד האוצר, אני מייצג את רשות השידור, הם דיברו כרגע. אבל מתוך המגעים אתם, לא תוקצבנו. התפיסה של משרד האוצר היא תפיסה שאת התקצוב צריך לתקצב יותר בהכוונה לכיוון התאגיד החדש, כי הוא הקליינט שהולך להמשיך את השידור.
<נחמן שי (המחנה הציוני):>
זה לא נכון. 

<דוד האן:>
אני לא מייצג אותם. אני מציג את הדברים כהווייתם.
<נחמן שי (המחנה הציוני):>
הבנתי.

<היו"ר איתן כבל:>
ברור.

<דוד ביטן (הליכוד):>
אבל זה ברור.
<דוד האן:>
המשמעות העובדתית היא שאנחנו לא תוקצבנו, ולכן לא יכולים להתקשר - - -
<אתי בנדלר:>
זאת אומרת, ההבחנה של האוצר הייתה שהוא יתקצב רכישת הפקות מקומיות לתאגיד השידור החדש. 

<דוד האן:>
כך אנחנו הבנו.
<אתי בנדלר:>
אבל עכשיו כדי שיהיה להם מה לשדר - - -

<קריאות:>
- - - 
<היו"ר איתן כבל:>
חברים, אנחנו רוצים לשמוע.
<דוד האן:>
משפט אחרון. אם מדובר כבר על יצירות והעברה מסודרת - - -

<דוד ביטן (הליכוד):>
אתם מעבירים להם את זה? נדמה לי שלפני שנה התחילו. תגידו את זה. למה אתם לא אומרים את זה?

<דוד האן:>
כן. מועבר. כל דבר שכבר הוזמן נמסר. זאת אומרת, כל ההפקות שכבר הוזמנו נמסרו. התאגיד החדש בוחן אותם, וככל שזה תואם את ענייניו - כן. אנחנו מעבירים את הקניין הרוחני. בעניין הזה נכנסנו ללא מעט מריבות - במירכאות, מלחמות - בשנה האחרונה, שלכאורה לא היינו צריכים להיכנס אליהן. 

<נחמן שי (המחנה הציוני):>
נכון. לא בטוח שאתם יכולים להעביר את הקניין הרוחני של היצירות הנוכחיות לתאגיד החדש. ליוצרים יש זכויות. 

<קריאות:>
- - -

<היו"ר איתן כבל:>
יש מצב.

<אתי בנדלר:>
יש. חבר הכנסת שי, החוק קובע - - - 
<דוד האן:>
אני רוצה לציין רק שתי נקודות על מנת להמחיש כיצד אנחנו כן עומדים על המשמר להעביר בצורה הכי מסודרת שאפשר לתאגיד החדש את תשתית הקניין הרוחני. האחת, מי שראה לכאורה את המאבקון שהסתיים בהסדרה בהסכמות כאשר ערוץ רדיו אחר, רדיו 103 FM, פתאום העלה מגזין בשם "צבע הכסף", שזה נכס של רשות השידור, וכיצד התמודדנו עם זה על מנת שנכסי רשות השידור לא יעברו לגורמים אחרים, ושהתאגיד החדש יוכל לקחת אותם ירצה בהם ישתמש, לא ירצה לא, אבל שנוכל להעביר. 

<נחמן שי (המחנה הציוני):>
עצרתם את זה?
<דוד האן:>
נקטנו צעדים בעניין הזה. כל הנושא שלא הוסיף פופולריות רבה, אבל צריך להתעסק אתו, הקף תשלום התמלוגים לאקו"ם, דבר שאנחנו מתמודדים אתו, לא עבור עצמנו, אלא כהסתכלות נמשכת רציפה של השידור הציבורי.
<נחמן שי (המחנה הציוני):>
החזרתם את התשלומים לרמה שהייתה לאקו"ם? 

<דוד האן:>
אנחנו כרגע בתהליכים.

<איילת נחמיאס ורבין (המחנה הציוני):>
והפקות היוצרים שולמו?
<דוד האן:>
אנחנו כרגע במגעים מול אקו"ם, בתהליכים. 

<נחמן שי (המחנה הציוני):>
כדי להחזיר את זה לרמה, כי הקטנתם את התוכנית.

<דוד האן:>
להסדיר את הדברים בינינו בתהליך בוררות מסודר. אבל הכול נעשה עם הסתכלות צופת פני עתיד לתאגיד חדש. 

<היו"ר איתן כבל:>
תודה, הכנ"ר. אילן, בבקשה; ואחריו – דוד. 
<אילן גילאון (מרצ):>
תודה רבה, אדוני. גילוי נאות, ממש לא מעניין אותי התאגיד החדש. אני חושב שההיתכנות של התאגיד החדש, כפי שהם מנסים להסביר אותו, ושמחתי לשמוע שלפיד השידור הציבורי שוב יוצא ממודיעין, זה דבר נפלא, אבל בירת ישראל לאלה שרוצים שידור ישראלי היא בכל זאת ירושלים.
<היו"ר איתן כבל:>
תכף נגיע לזה.

<נחמן שי (המחנה הציוני):>
הבלתי מחולקת.
<אילן גילאון (מרצ):>
עכשיו מעניין אותי – לא מחולקת – באתי ממש לברר רק שאלות כמותיות. מעניין אותי רק התאגיד הישן, לא מעניין אותי כלום. נכון, בעיני גם היעילות היא ערך חשוב, אבל איננה ערך עליון, יש כמה דברים קודמים. בכל המהלך הזה, אני לא יודע אם זה כתוצאה מצניעות, תסלחו לי, או אולי מחשאיות או סודיות, אני לא מתרשם שב-31 הולך להיות תאגיד ציבורי ישראלי שמשדר מירושלים, ובטח לא שעונה על דרישות המפרט שאתם מדברים עליו כאן. 

ולכן, אולי יש למישהו מקום, במקום שאנשים עדיין חיים, את האומץ להגיד: תעצרו רגע. הרי אומר חברי עיסאווי, הלכתם בשיטת הסלאמי, זו הצורה הטובה לומר את הדברים. הלכתם בשיטת הטיפול ברגל סוכרתית, שאתם כל פעם מורידים עוד פלח ועוד נתח ועוד נתח, וזה גם קורה בימים האלה. 

לכן, מה שאותי מעניין מכם, כי אתם אומרים: אני לא יודע כלום, אני רק מפרק. זה באמת לדעת בפירוק הזה: א', כמה אתם עולים לי? בכלל, מי מבצע את הדברים האלה? מה הקשרים שיש למפרק עם האנשים שהוא מפעיל אותם? כמה אנשים יצאו מתוך רצון? למה אתם מחייבים אנשים עכשיו לחתום על שעון? כדי מה? כדי לייצר כאן קבורת חמור? אלה הן השאלות הכי מעניינות. איזה קריטריונים הם לקליטת אנשים חדשים? 
לי שום דבר לא ידוע. אני בן-אדם די מתעניין, אני לא אומר שהכי מתעניין, די מתעניין ומתעניין ברשות השידור. לא רואה לאן הדברים האלה מתקדמים. אני רוצה שיענו לי על שאלות כמותיות, כי מבחינתי כמות זו האיכות. כמה יצאו? כמה התקבלו? ובעיקר, כמה זה עולה ומי מקבל את הכסף שזה עולה, כי יכול להיות שיותר זול לי להחזיק ככה את רשות השידור מאשר לעסוק בפירוק. התוצר כרגע של התהליך הזה הוא פירוק, אין משהו אחר. זאת אומרת, אם אתם לא מזיקים, אתם גם לא מועילים, אוי ואבוי לנו. 

<עיסאווי פריג' (מרצ):>
איתן, תעלה את סוגיית הנכסים: "שרונה" ורוממה, יש כאן תהליך של נכסים. אנחנו רוצים להבין. 

<דוד ביטן (הליכוד):>
הכול מהתחלה.
<היו"ר איתן כבל:>
חברים יקרים, אני לא יודע להגיד שני משפטים במשפט אחד, בוודאי לא שני נושאים. אני יודע שכל אחד בא וזה דיבר אתו על "שרונה", זה דיבר אתו על העובדים, זה דיבר אתו על מודיעין, זה דיבר אתו על זה, ואני מתכוון לעשות דיון סדור ומסודר. ולכן אמרתי בפתיחת דברי, ואני שוב חוזר ואומר: לא תסתיים השנה הזו בלי שנקבל את כל התשובות לשאלות, גם אם אדרש להגיע לכאן בימי ראשון וחמישי - זה אחד.
<נחמן שי (המחנה הציוני):>
תדחה את סוף השנה.
<היו"ר איתן כבל:>
יכול להיות שנצטרך לדחות.

<עיסאווי פריג' (מרצ):>
הנה, הוא צודק.
<היו"ר איתן כבל:>
חברים יקרים, אם הם צודקים, אל תבזבזו את הזמן שלכם פה. כל הזמן יש לכם להגיד מי צודק ומי לא.
<עיסאווי פריג' (מרצ):>
המציאות - - -

<היו"ר איתן כבל:>
עיסאווי, אני אומר את זה לך ואני אומר את זה לאחרים, שיודעים לנהל את הדברים ולהוציא את התשובות נכון יותר, אז תנו לי את זה בדרך שלי. בסדר? את הציונים תיתנו לי בקדנציה הבאה.

<עיסאווי פריג' (מרצ):>
טוב. אני רוצה שיהיה לך - - -
<היו"ר איתן כבל:>
לא, עיסאווי, אני יודע. נראה לך שאני פה לא לקבל תשובות.
<אילן גילאון (מרצ):>
הוא בעדך, הוא בעדך, מה אתה רוצה?
<היו"ר איתן כבל:>
כל הזמן להגיד לי מה לא.

<נחמן שי (המחנה הציוני):>
הוא בעדך.

<אילן גילאון (מרצ):>
גם אני בעדך.
<היו"ר איתן כבל:>
תודה, אילן.

<עיסאווי פריג' (מרצ):>
אני בעדך, איתן.
<היו"ר איתן כבל:>
תצא לקראת הדיון הבא – אילן, זה בדיוק בהקשר הזה – רשימה של שאלות שנבקש עליהן תשובות בכתב מסודרות לדיון הבא, זה ייגע בשאלות הכמויות המהותיות שאילן מתייחס אליהן, בנוגע לכמה עובדים התחלתם, כמה פוטרו, באיזה הליך, מה נשאר, מי מרוויח, כמה הממוצע של הפרישה - כל אותן שאלות שנבקש לדעת עליהן תשובות. שאלות כמו: האם באמת יש מי שמפעיל חברת חקירות, יכול להיות שכן, יכול להיות שלא. אני יודע לקרוא רק את מה שכתוב בעיתונים, אני לא יודע אם זה נכון או לא נכון. 

<דוד ביטן (הליכוד):>
מה המשמעות של החודשיים האלו מבחינת התאגיד? 

<היו"ר איתן כבל:>
זה לא משנה, אבל יש תהליך שמתקיים עד היום. 

<איילת נחמיאס ורבין (המחנה הציוני):>
תגיד, מאיפה אתה יודע?
<תמנה עורב:>
כמה זה עולה, למשל? 

<קריאות:>
- - -

<היו"ר איתן כבל:>
כל השאלות האלה. גם אליך יגיעו. תמנה, אני לא מנהל דיונים לפי מי שצריך ללכת או לא. 
<דוד ביטן (הליכוד):>
אין טעם במעקב.
<קריאות:>
- - -

<עמית ליאור:>
לצערי, אני גם מתפרנס לפעמים. 
<יוסי יונה (המחנה הציוני):>
זו סחיטה רגשית.

<היו"ר איתן כבל:>
סליחה, בכל הכבוד, אתה מפעיל עלי לחץ רגשי לא מתון. שב, אתן לך.

<עמית ליאור:>
לפני שאתה זורק אותי, משפט אחד. היום התחיל מאבק - - -
<היו"ר איתן כבל:>
אתן לך.
<עיסאווי פריג' (מרצ):>
איתן, אמרת חקירות, איזו חברת חקירות?
<איילת נחמיאס ורבין (המחנה הציוני):>
לא כולנו קראנו את אותו עיתון.

<נחמן שי (המחנה הציוני):>
רגע, נגיע לזה.
<היו"ר איתן כבל:>
בבקשה, דוד.

<דוד ביטן (הליכוד):>
קודם כול, אני מברך אותך על הדיון, כי באמת צריך לראות מה מתקדם עקב הפעמים הקודמות שהגענו לסוף והיינו מול שוקת שבורה. כל אחד אומר פה את דעתו על התאגיד הקיים והתאגיד עצמו, זה כבר לא רלוונטי. מה שרלוונטי כרגע זה איך אנחנו מתקדמים לקראת התאגיד החדש - מהישן לחדש, כי יש חוק שבעצם ב-31 במרס הכול נופל ויורד, ומתחילים את הכול מהתחלה. 
ברור שהתאגיד החדש צריך להתכונן להקמה שלו, על זה אין ויכוח. מה שמפתיע אותי, אני חושב שגם לעובדים יש חלק בזה, אתם רוצים להגיע ל-31 במרס ואז לגמור את העניין. הרי בישיבה הקודמת ביקשנו מההסתדרות להיכנס לעניין הזה ולסיים את העניין - - -
<דורון קרני:>
תגידו. היום אנחנו סוגרים את העניין הזה - - - 
<היו"ר איתן כבל:>
די, דורון, תן לו.

<דוד ביטן (הליכוד):>
מי מהעובדים הקיימים נכנס לתאגיד החדש, אין ספק שזה חלק מהעניין. לפני שאתם מפרסמים מכרזים צריך קודם כול לסיים את העניין של מי עובר. הרי אם כבר פרסמת מכרזים, אז מה אתה רוצה? אתה בעצם קובע היום מי נכנס ומי לא. אם פרסמת מכרזים וקיבלת אנשים אז מה שקיבלת - - - 

<אבי חיים:>
זה רשום בחוק. 

<קריאות:>
- - -

<היו"ר איתן כבל:>
חברים, דוד מדבר, אל תפריעו לו.

<דוד ביטן (הליכוד):>
אתם בעצם קובעים מי ייכנס, וזה לא מה שהיה צריך להיות. דובר על זה שיהיה איזשהו משא-ומתן. ברור שצריכים להיכנס עובדים, ברור שצריכים להיכנס לכל האגפים, לא רק מהעיתונאים ולא מהטכנאים. ולכן, אני קורא גם לעובדים וגם להסתדרות וגם לתאגיד החדש וגם לישן, לסיים את המשא-ומתן, את העניין הזה עד 15 בינואר על מנת שאפשר יהיה לדעת מי עובר, ואפשר להתחיל את המכרזים החדשים. לא להשאיר את זה לרגע האחרון. בישראל משאירים כל דבר לרגע האחרון, וזה לא המצב. ואני מבקש מהח"כים, באמת, לא להתייחס – כל אחד יש לו עמדה אם צריך היה לסגור או לא היה צריך , זה לא רלוונטי היום.
<יוסי יונה (המחנה הציוני):>
אנחנו כבר לא עוסקים בזה, דוד.
<איילת נחמיאס ורבין (המחנה הציוני):>
אנחנו לא שם.

<דוד ביטן (הליכוד):>
היום יש חוק, והחוק הזה אומר במפורש מה הולך להיות. אני אומר את זה לחברי ממרצ שלא רצו לסגור. 
<עיסאווי פריג' (מרצ):>
דואגים לעובדים, מה לעשות, זה חשוב להם. 

<קריאות:>
- - -

<דוד ביטן (הליכוד):>
יהיה תאגיד חדש.

<אילן גילאון (מרצ):>
הרכבת הקלה תצעד יותר מהר מהדבר הזה. 
<דוד ביטן (הליכוד):>
הגענו לנקודת אל-חזור בעניין הזה, ובמקום - - -

<עיסאווי פריג' (מרצ):>
אנחנו דואגים לעובדים. מה הוא אומר?
<תמנה עורב:>
הגענו לנקודת האל. בלי חזור.
<איילת נחמיאס ורבין (המחנה הציוני):>
אני אמרתי שיש בעיה, לדעתי.

<דוד ביטן (הליכוד):>
במקום לבזבז את הזמן על מה היה צריך להיות, צריך להתייחס למה שצריך להיות. 

<היו"ר איתן כבל:>
תודה. בבקשה, נחמן.
<נחמן שי (המחנה הציוני):>
תודה רבה. תראו, קראתי ששכרו חברת חקירות כדי לעקוב אחרי העובדים. 

<עיסאווי פריג' (מרצ):>
זה מעניין. אבל זה נכון?

<נחמן שי (המחנה הציוני):>
למה עוקבים אחרי עובדים שבעוד 90 יום לא יעבדו ברשות? למה? הם אנשים שעכשיו כמו עכברים, סליחה על הביטוי, מחפשים את מקומם בתוך המערכות, בתוך הרשות, מחוץ לרשות, אז עליהם נופלת כל המערכת כדי לחפש מי חתם בבוקר ומי לא חתם? 60 שנה שהרשות מתנהלת לא חתמו. טוב? רע? לא חתמו. עכשיו בדיוק בדקה האחרונה אתה משקיע בזה מאמצים. אתה משקיע מאמצים. תעזבו אותם. 
<תמנה עורב:>
וכסף.
<היו"ר איתן כבל:>
שנייה, אנחנו מעלים את הדברים.

<נחמן שי (המחנה הציוני):>
יש פה מאות אנשים, שזה בעיני הדבר הכי קשה מכל הדברים, אתם מדברים על אלה שבאים ועל אלה שהולכים – קודם כול יש פה טרגדיה אישית, אנושית למאות אנשים שהשקיעו את מיטב חייהם בשידור הציבורי במדינת ישראל ובאה הממשלה וחתכה את זה. לא חשוב כרגע, איתן אומר שכבר עברנו את זה, לא נוכל לחזור אחורה. אבל קודם כול בעיני זה הדבר החשוב ביותר. אתם צריך לנהל משא-ומתן עם כל אחד ועם הקבוצות ועם הארגונים והוועדים, כדי שהפרידה מהם – רובם הגדול לא יישארו – תהיה אנושית. מדובר על אנשים. זה בעיני הדבר הכי חמור. 
ומה שאתם אומרים לי – ואתם גם אנשים שמשתדלים, אני לא מאשים אתכם בשום דבר – זה שאתם פועלים באי-ודאות - אז איפה הוודאות? אני רוצה לדעת. למי יש ודאות פה? המנהל הנכנס הוא גם כן כנראה לא יודע יותר מדי, הוא פועל באי-ודאות, זה פועל באי-ודאות, אז מי יודע? אלה מהאוצר משתדלים לא להגיע בכלל כדי שלא נסתכל להם בלבן בעיניים. אז עם מי? אז מי אחראי? אני רוצה להבין. מי בסוף אחראי להצגה העלובה הזאת? 

<אחיה גינוסר:>
האוצר, הכול האוצר.

<קריאות:>
האוצר.

<מיכל רוזין (מרצ):>
שר התקשורת, שר הכלכלה, שר החוץ. 

<דורון קרני:>
האוצר.
<נחמן שי (המחנה הציוני):>
מי? אז תגידו ביבי. זהו, אז אין. אני לא מוצא. אין מי שמפקח. אני פעם עשיתי את זה בימי חיי, ניהלתי את רשות - - -

<קריאות:>
- - -

<מיכל רוזין (מרצ):>
יש כמה שרים - שר החוץ, שר הכלכלה, שר התקשורת.

<נחמן שי (המחנה הציוני):>
לך אני מרשה להשיב. שאלתי שאלה רטורית כי אני באמת לא יודע. אני רואה שאתם עוזרים. אני פעם עשיתי דבר דומה, ניהלתי את הרשות שהקימה את הרשות השנייה, ובאותו זמן גם שידרו, ואז עשינו איזושהי העברה מסונכרנת, אבל זה לא דומה למה שעובר פה. זה לא היה בהיקפים האלה, זה לא מזכיר שום דבר, אבל זה היה משהו דומה. לכן, חייבים באמת לעשות את זה באיזושהי אחריות כוללת, מישהו שישב ויסתכל על התמונה הכוללת. ברי מסתכל על אלה שהולכים, הוא מסתכל על אלה שבאים, באמצע יש בור, נופלים לתוכו. תודה רבה.
<היו"ר איתן כבל:>
תודה. ברשותכם, אני נותן לכם כי אני רוצה לקבל כמה תשובות. תראו, אני מודה לחברים שלי ולחלק מהם שנתנו לי עצות איך לנהל את הדיון ואיך לפתוח ולהתעסק עם העתיד. כולנו אוהבים להיות עתידניים, כי לא צריך להתעסק עם הזבל של חיי היום-יום, זה הכי קל, להגיד, להציג מצגות ושקפים ולצייר את הכול כמה הולך להיות נהדר, רק תיתנו לנו. אבל יש גם חיים. השוטף הורג. 
אני בראש ובראשונה רוצה לדעת איך הדברים מתנהלים עד ל-. יש בני-אדם. בשונה מחברי הכנסת כאן, אני הצבעתי ונלחמתי על התהליך הזה ואני אלחם שהתהליך הזה יתבצע כמו שצריך. אני אומר לכם, בי נשבעתי, לא אתן בשום פנים באופן – אלה לא מילים גדולות, וארצה לדעת בדיוק האם נשכרה חברה שעושה מעקב אחרי עובדים? האם עובדת שצריכה לצאת בעוד שבוע לסיים את עבודתה - - - 

<פאני ביטון:>
משפילים אותה - - -
<נחמן שי (המחנה הציוני):>
היא הלכה לראיון עבודה.
<היו"ר איתן כבל:>
סליחה, תרשי לי. חברים, אני אומר את הדברים הכי ברור. האם עובדת שנתנה את חייה, טוב, רע, נתנה את חייה במקום הזה 40 שנה, ונשאר לה שבוע בעבודה, שבוע, למען השם, קוראים לה, ואומרים לה: שימי את המפתחות, לכי הביתה. מה זה? תחשבו על ההורים שלכם, תחשבו על האחים שלכם לפני שאתם עושים צעד קשה. כבר החלטנו שעושים אותו, זה צעד קשה, דרקוני, לא פשוט. אבל, חברים יקרים, מה זה? 
ולכן, כדי לסכם את ההליך הזה אבקש מכם קודם כול, הסיפור הזה של חברות החקירות אני רוצה לקבל תשובה, ברי, או מי מכם שיחליט שצריך לתת את התשובה. בנוסף, כדי שנעבור מדרגה ולא נמצא את עצמנו עכשיו יותר מדי – רק עשיתי את הפתיח – סליחה, גברתי אני מצטער בשבילך, אני רק יכול להביא את הדברים בצורה הכי בוטה והכי קשה. אני מבקש סליחה ממך, זה מה שיש לי להגיד, לבקש סליחה על האופן שבו התנהלו כלפייך. אני אומר זאת בכאב. ונוציא רשימה של שאלות שנבקש תשובות קצרות, לא ארוכות, לא כדרורים, אלא ממש תשובות נהירות. אנחנו עוסקים בבני-אדם ואני רוצה שהתשובות תהיינה ברורות ונהירות. 
אני גם מבקש, דנה, אני רוצה לדעת מה התוכניות של השר או מי שממונה על רשות השידור, האם הוא מתכוון ב-31 במרס להוריד את השלטר ולהקים את המערכת החדשה, כן או לא. 
<אחיה גינוסר:>
הם נעלמו. 

<אתי בנדלר:>
הם כאן.

<דוד ביטן (הליכוד):>
מה שכתוב בחוק דורש. 

<היו"ר איתן כבל:>
חברים, תאמין לי, דוד, אתה ואני הצבענו יותר מפעם אחת. אתה כבר הספקת.
<דוד ביטן (הליכוד):>
שיביאו הארכה.
<איילת נחמיאס ורבין (המחנה הציוני):>
בסדר, אבל זה בדיוק העניין. 

<היו"ר איתן כבל:>
איילת, אני מודה לך, את חברה קרובה שלי, אבל נראה לפעמים שאת עוזרת לי יותר מדי.

<דוד ביטן (הליכוד):>
תשאל אותם אם הם מתכוונים לבקש הארכה, זו השאלה.
<היו"ר איתן כבל:>
יפה, זו כוונתי. כל מה שאני מבקש לדעת, האם ב-31 בחודש הגונג מופעל ועוברים לתאגיד החדש על כל המשמעויות הכרוכות בכך?
<אחיה גינוסר:>
לשידורי ניסיון, זה מה שהם אומרים. 

<היו"ר איתן כבל:>
ביקשתי ממך? מה המגלומניה הזאת? אתה צריך לתת לי תשובה? אתה השר? אני מנסה לקבל את התשובות. כל כניסה של כל אחד פה מפריעה. אני מבקש לדעת עד סוף החודש הזה, לא אחרי. לדיון הבא שיתקיים בעשרת הימים הקרובים אני מבקש לקבל תשובה ברורה. אנחנו מבקשים, חברי הכנסת. 
<ברי בר-ציון:>
מתי?
<היו"ר איתן כבל:>
עד סוף החודש הזה, דצמבר. 

<אתי בנדלר:>
עד הדיון הבא.
<היו"ר איתן כבל:>
עד הדיון הבא שיתקיים או בשבוע הבא.

<דורון קרני:>
עוקב אחרי עובדים, אתה לא מתבייש?
<היו"ר איתן כבל:>
דורון. אני מבקש לדעת את זה, כי זה סוג התנהלות אחר, זה שיח אחר, בכל הכבוד. אנחנו יודעים שזה שיח אחר, לכן אני מבקש לדעת. כי אחרת, אם הגונג יורד ב-31 במרס וכל העובדים, הכול נופל מהידיים, זה סוג אחר של התייחסות לבין בקשה שהיא שאלה לא פשוטה, ולאן היא הולכת, ועד מתי, ופעם אחר פעם באים. זו כבר לא פעם ראשונה שמבקשים מאתנו להאריך - - - 

<דוד ביטן (הליכוד):>
יש התקדמות, בניגוד לפעמים הקודמות. 

<היו"ר איתן כבל:>
התקדמות יש, דוד, קודם כול, זה אחרת ממה שהיה בפעם הקודמת, אבל השאלה אם זה על משקל אבנים שחקו מים או שיש כאן באמת סוג של התקדמות אמיתית. ונבקש מכם גם כן את התשובות הברורות על כל דבר ודבר. אני לא מתכוון לוותר, אנחנו, חברי הכנסת בשלב הזה, על מה שמתקיים עד ה-31 במרס לא מתכוון לוותר על שום תשובה ברורה וחדה - זה דבר אחד. 
אני מבקש לפני שאנחנו מתקדמים בתהליך לדעת את כל – תודה לכם, אני מקווה שנהניתם. 
<קריאות:>
מאוד מאוד.

<היו"ר איתן כבל:>
אם נהניתם, ספרו לחברים. 

<איילת נחמיאס ורבין (המחנה הציוני):>
איתן, להגיד לך שלצערי ולדעתי הם נהנו יותר מדי. 

<אילן גילאון (מרצ):>
אם לא, יש את גן החיות התנ"כי.

<עיסאווי פריג' (מרצ):>
איתן, תתייחס למכרז העובדים.

<היו"ר איתן כבל:>
זה השלב הבא.

<עיסאווי פריג' (מרצ):>
שיורידו את ההודעה.
<היו"ר איתן כבל:>
עיסאווי, תן לי, זה לא הוא, זה השלב השני. די, תן לי לעשות את הדברים כמו שאני עושה.
<נחמן שי (המחנה הציוני):>
הקדשת היום את הישיבה לצוות הקיים שסוגר. לא נכנסנו לשאלות של ההקמה.
<היו"ר איתן כבל:>
נכון. ותכף ניכנס להתחלה של השאלות של ההקמה.

<דוד ביטן (הליכוד):>
אבל אין לך זמן.

<היו"ר איתן כבל:>
יש לי עד 11:30. בבקשה, ברי.

<ברי בר-ציון:>
לגבי חברת חקירות, לא ראיתי התקשרות כזו, ומכיוון שמאז שהגעתי אני חותם על חוזים ברשות, אז אולי כדאי לשאול את ליאור אברבוך שהדביק לנו את ההתקשרות הזאת, אחד. התשובה היא לא. 

<היו"ר איתן כבל:>
ברי, אתה אומר - - -

<ברי בר-ציון:>
אענה לך. אני עונה לך עד הסוף. לא נלקחה שום חברת חקירות. 
שתיים, כן. מחלקת הביקורת, ביקורת הפנים של רשות השידור בודקת שאנשים נמצאים במקומות שהם אמרו שהם נמצאים בימים שהם נמצאים על-פי החוזים שקיימים. אין שום חברה חיצונית ולא חקירות ולא נעליים. 

<היו"ר איתן כבל:>
מי עושה את זה? יש איזה עובד במשרד שמתרוצץ מחדר לחדר?
<ברי בר-ציון:>
יש מחלקת ביקורת פנים לרשות השידור שמונה כך וכך אנשים, בימים האלה אני אפילו מקרב אותם.
<עיסאווי פריג' (מרצ):>
כמותם השתנתה לפני ואחרי שבאתם?

<ברי בר-ציון:>
הם היו רחוקים מאתנו. אני מקרב אותם אלינו. צריך ביקורת, והם עושים מה שהם צריכים. הם עושים ביקורת על ההנהלה, הם עושים ביקורת על החוזים, הם עושים ביקורת על העובדים. אין שום חברת חקירות, אחד.

<יוסי יונה (המחנה הציוני):>
מה ההיגיון? אתה הולך לפרק את התאגיד - - -

<ברי בר-ציון:>
אענה לך מה ההיגיון, חבר הכנסת יונה. 

<יוסי יונה (המחנה הציוני):>
שנייה, אתה הולך לפרק את התאגיד - - -

<ברי בר-ציון:>
חבר הכנסת יונה, אענה לך מה ההיגיון. אתה רוצה לדעת מה ההיגיון, אני אענה לך. 

<יוסי יונה (המחנה הציוני):>
מה?

<אילן גילאון (מרצ):>
עושים סדר.

<ברי בר-ציון:>
סליחה. אחד, רשות השידור, שאנחנו כרגע יודעים שהיא נסגרת ב-31 במרס, אבל אולי - - -
<אילן גילאון (מרצ):>
עכשיו נזכרתם לעשות סדר?
<פאני ביטון:>
40 שנה לא עשו סדר, עכשיו עושים?
<ברי בר-ציון:>
תסלח לי, נשלחתי לנהל את העסק, והתשובה מאוד פשוטה. 

<יוסי יונה (המחנה הציוני):>
בעיות משמעת.
<ברי בר-ציון:>
אנחנו מוציאים 50 מיליון שקל מהכספים שאתה ואני וכל היושבים פה משלמים בסוף חודש כמסים, ולכן צריך לראות שהכספים האלה יוצאים בדין. לא סדר ולא נעליים. 

<עיסאווי פריג' (מרצ):>
או, מעניין.

<קריאות:>
- - -

<אבי חיים:>
כל המינויים החדשים – יש סמנכ"לים, ממנים עוד משנה למנכ"ל.
<עיסאווי פריג' (מרצ):>
גמרת את הנאום? מה גובה השכר שלך, אדוני המנכ"ל? אם אתה דואג לתשלום המסים, למשלמי המסים.
<קריאה:>
שאלה קשה, עיסאווי.

<אילן גילאון (מרצ):>
וכמה עולה הכינור הזה? 

<קריאות:>
- - -

<פאני ביטון:>
- - - עשה קופה של 1.5 מיליון ולא עשה כלום. אז בשלושה חודשים הוא רוצה לשנות סדרי עולם ולעקוב אחרי העובדים?

<היו"ר איתן כבל:>
סליחה. אני אתן לך. 

<קריאה:>
דיברנו על כספי ציבור, לא?

<היו"ר איתן כבל:>
תודה, פאני. ברשותכם, חברים, עכשיו לא להפריע לי.

<אילן גילאון (מרצ):>
אצלנו זה נקרא, תסלח לי על הביטוי הלא פרלמנטרי, להיות מניאק.
<היו"ר איתן כבל:>
אילן, תודה. אני מבקש ממך, בבקשה, אילן, תחזור בך לפרוטוקול לפחות.
<אילן גילאון (מרצ):>
תמחק.

<היו"ר איתן כבל:>
מחקתי את הביטוי.

<אילן גילאון (מרצ):>
לא אמרתי מניאק.
<היו"ר איתן כבל:>
תודה.

<דוד ביטן (הליכוד):>
איתן, רק דבר אחד קטן. ברור מאליו - - -

<קריאה:>
לא נורא, תשלחו עובדים ערומים הביתה, זה לא - - -
<היו"ר איתן כבל:>
די. די, נשמה.

<דוד ביטן (הליכוד):>
ברור מאליו שבמצב הנתון, שבו רשות השידור נמצאת, בעוד שלושה חודשים אולי יש איזשהו רפיון בקרב העובדים, וזה דבר מובן מאליו, ולא צריך לעשות מזה סיפור.
<פאני ביטון:>
העובדים מתהלכים כשיכורים. 

<אבי חיים:>
אין שום רפיון אצל העובדים. הם נותנים - - - 

<דוד ביטן (הליכוד):>
זה בסדר, אני מקבל את זה.

<תמנה עורב:>
זו לא תהיה פעם ראשונה - - -
<דוד ביטן (הליכוד):>
אמרתי שאני מקבל את זה.

<היו"ר איתן כבל:>
חברים, לא. דוד.

<פאני ביטון:>
שלושה חודשים, למרות שהעובדים לא - - -

<תמנה עורב:>
אולי כדי למצוא את מקומם, בתאגיד החדש עובדים עוד יותר קשה מאשר כרגיל. 
<היו"ר איתן כבל:>
סליחה, אני אוציא אותך. אחרי כל כך הרבה שנים שאנחנו יושבים ביחד? 

<קריאה:>
זה מובן מאליו שהעובדים יתנהלו ככה. יש לך עוד שלושה חודשים. ולמרות שהעובדים לא - - -

<קריאה:>
חלק לא נמצאים, ואחרים סוחבים את האלונקה.
<קריאות:>
- - - 

<עיסאווי פריג' (מרצ):>
זה מה שיגידו. לא תקצתבו בתקציב, כל הבניינים של - - - 

<היו"ר איתן כבל:>
סליחה, די. עיסאווי, אתם לא עוזרים לי לנהל את העסק, זה גם ככה רגיש, זה דיני נפשות, אז בבקשה, בואו לא נתחרה מי דואג יותר. אוקיי? תודה. אני רק רוצה לומר שוב, אני חושב שאני מייצג את ציבור העובדים טוב מכם, אז אל תפריעו לי. 

<קריאה:>
זה נכון.

<היו"ר איתן כבל:>
לא, אל תפריע לי. לא ביקשתי עזרה ממך עכשיו. אני רוצה להבהיר את הדבר הבא - ברי, אני עוצר את זה כאן. אני אומר לכם, אני רואה את ההתנהלות הזו בחומרה, ואני מרגיש שאני מדבר בשמם של כל חברי הכנסת. ברשותכם, אתם מוזמנים אחר כך לצאת ולהחליף ביניכם עמדות כמה שאתם רוצים. 
תבינו, אף אחד מאתנו, אף אחד גם לא יטיף לנו, פה בוודאי לחלק מאתנו, את העניין הזה של דאגה לכספי ציבור, בואו לא נעסוק בזה, בוודאי לא כשבאים מתוך רשות השידור. איך אומרים? קצת קשה להמליץ על הדלקת משואות לאנשים מתוך העסק הזה, בוודאי לא למי שניהל אותו במשך השנים - אחד. 

דבר שני שאני רוצה לומר בעניין הזה – אתה יודע, למה אני מכוון? אני רואה את אבא שלי, שיהיה בריא, שנניח והוא בסיטואציה של עובדים פה, והוא כבר יודע שב-31 במרס - -
<יוסי יונה (המחנה הציוני):>
בדיוק.
<היו"ר איתן כבל:>
- - מקסימום, מקסימום, נניח לא בא, תחמן, רימה, לא עשה שום דבר, אבל מה? הגונג כבר נשמע, הוא ב-31 במרס הולך הביתה - פעם אחת. 
ופעם שנייה, בשונה ממה שאתה אומר, רפיון כשאתה יודע שבעוד שלושה חודשים אתה הולך - - - 

<דוד ביטן (הליכוד):>
הוא בסדר גמור.
<עיסאווי פריג' (מרצ):>
זה טבעי, רבותי.

<היו"ר איתן כבל:>
סליחה. אני לא ממליץ על מי הסופרמן של הרשות. זה דבר טבעי, אנושי. גם אצל המנהלים שלך הקודמים הרפיון היה מאז שהם התחילו לעבוד.

<עיסאווי פריג' (מרצ):>
נכון.

<היו"ר איתן כבל:>
אז, ברשותך, אני לא מבקש פה קל וחומר אצל האנשים שיודעים שהם צריכים למצוא את עצמם בדרך הביתה. 
<יוסי יונה (המחנה הציוני):>
היושב-ראש, אולי זו דרך לעודד אותם לפרוש מרצון?
<איאד חרב:>
זה מה שעשו.
<אילן גילאון (מרצ):>
להמאיס את החיים. 

<היו"ר איתן כבל:>
לכן, ברי, ואני אומר לך, הכנ"ר, אנחנו רואים את ההתנהלות הזו כהתנהלות לא נכונה, התנהלות רעה. 
<יוסי יונה (המחנה הציוני):>
בריונית.
<היו"ר איתן כבל:>
אל תגידו לי במה להשתמש. אני לא מציע לאף אחד להתחרות עם הלשון שלי, כל אחד יגיד מה שהוא רוצה. מה שאני מנסה לומר לכם, אני לא מקבל את זה, אנחנו לא מקבלים את זה. אף אחד באמת לא ימליץ לכם על הצטיינות, אף אחד לא ביקש הצטיינות רבה בעבודה, צריך לעשות את העבודה. אני גם רוצה לדעת אם יש עלויות כספיות למהלך הזה, אנחנו מבקשים לדעת אותן.
<דוד ביטן (הליכוד):>
הוא אמר שלא. 
<ברי בר-ציון:>
התשובה היא לא. 

<עיסאווי פריג' (מרצ):>
שאלה נוספת. 

<היו"ר איתן כבל:>
לא, עיסאווי, אמרנו את שלנו. סיימנו את הפרק הזה - פרק ראשון. אנחנו עוד נחזור אליו, אמרתי לכם, בהתכתבות בינינו לקראת הדיון הבא. 

אנחנו עוברים עכשיו פאזה נוספות, ואני ממקד את השאלה, כי יש שאלות רבות. אני רוצה שחברי ידעו, יש כאן את השאלה של המעבר למודיעין, יש את השאלה של השידורים הזמניים. 

<עיסאווי פריג' (מרצ):>
המכרזים, זה הכי חשוב.
<היו"ר איתן כבל:>
תכף, בדיוק בזה אני רוצה לגעת. וכאן אני רוצה לעבור למהלך הבא לפני שנמצא את עצמנו בתוך תהליך שאין עליו שליטה. 
<קריאה:>
לעצור את המכרזים. 
<היו"ר איתן כבל:>
תראו, יש כאן שתי נקודות: נקודה ראשונה, הוצאת המכרזים - פעם אחת. כי אני רוצה להזכיר, עדיין אין דירקטוריון. זאת אחת השאלות היותר דרמטיות והיותר חשובות. 

<עיסאווי פריג' (מרצ):>
מי יפקח.
<היו"ר איתן כבל:>
עם כל העובדה שאני אסקופה נדרסת לקובלנץ, ואני סומך עליו, ואני בטוח שאין כמוהו. 

<עבד אל חכים חאג' יחיא (הרשימה המשותפת):>
אבל.
<היו"ר איתן כבל:>
בלי אבל. יש כאן מצב שהוא בלתי אפשרי גם לך, בכל הכבוד. יש התחייבות - - - 
<דוד ביטן (הליכוד):>
יש משפטים שתמיד אתה עושה, אל תבלבל אותנו. אתה אומר אבל - - -
<עבד אל חכים חאג' יחיא (הרשימה המשותפת):>
יש אבל. האבל הוא בין השורות. 

<היו"ר איתן כבל:>
אני מנסה להטעות אתכם. ברשותכם, קודם כול – דנה עוד פה? 
<איילת נחמיאס ורבין (המחנה הציוני):>
חיפשתי אותה בעיניים.

<היו"ר איתן כבל:>
יש כאן מישהו ממשרד התקשורת?

<אבינועם רוזנבאום:>
כן, שוב, אדוני, אני יכול לעדכן שכל השמות, אם לא 90% מהם, של המועצה עברו לוועדת גילאור. 

<אתי בנדלר:>
מתי?
<אבינועם רוזנבאום:>
בשבועיים האחרונים. 
<אתי בנדלר:>
אבל הייתה הצהרה של המנכ"ל שמייד אחרי תיקון החוק הוא מעביר אותם לוועדה.

<איילת נחמיאס ורבין (המחנה הציוני):>
רגע, מה זה 90%? 

<אבינועם רוזנבאום:>
אני לא סגור - - -
<דוד ביטן (הליכוד):>
מה זה מייד? היו צריכים לאתר.

<היו"ר איתן כבל:>
לא, מה פתאום, כבר אותרו. האיתור היה מזמן.
<איילת נחמיאס ורבין (המחנה הציוני):>
לא, אותרו. האיתור היה מזמן. הם אותרו לפני שנה כמעט. לא, אני מגזימה, עשרה חודשים.
<אבינועם רוזנבאום:>
יש חבר ועדה שפרש. 

<עיסאווי פריג' (מרצ):>
בקדנציה הקודמת.
<אתי בנדלר:>
לגבי אלה שלא פרשו, הייתה הצהרה של המנכ"ל, שהוועדה בראשותו של צחי הנגבי פעלה לתיקון החוק, שמייד לאחר שהחוק המתוקן יתקבל, השמות שאותרו יועברו לוועדה. ועכשיו אני שומעת שהם עברו רק לפני שבועיים?
<אבינועם רוזנבאום:>
אני מזכיר ש - - -

<עיסאווי פריג' (מרצ):>
תשובה מוסמכת, אדוני?

<היו"ר איתן כבל:>
ברשותך, קודם כול, אני רוצה להבהיר, אנחנו לא מפילים על כתפיו השחות את כל ענייני משרד התקשורת בכל הכבוד.
<עיסאווי פריג' (מרצ):>
משרד התקשורת בחר לשלוח אותו, לא? 

<היו"ר איתן כבל:>
לא משנה. אני לא רוצה בדיוק מתוך אותו מקום שאתה לא נכנס לבנק וצועק על הטלר למה לא קיבלת הלוואה. 
<אתי בנדלר:>
אבל אני רוצה כמה דברים.
<היו"ר איתן כבל:>
כן, שנייה. בבקשה.
<אבינועם רוזנבאום:>
אדוני היושב-ראש, בכל זאת לוחם. אני צוחק. בשבועיים-בחודש האחרונים כל השמות עברו חוות דעת משפטית. 

<עיסאווי פריג' (מרצ):>
היו 90%.

<היו"ר איתן כבל:>
לא שומעים אותו.

<יוסי יונה (המחנה הציוני):>
אז שיתקרב למיקרופון.

<היו"ר איתן כבל:>
לא משנה. 

<אבינועם רוזנבאום:>
אני חזן בבית-כנסת, אתה אומר שלא שומעים אותי. 
<היו"ר איתן כבל:>
שב ליד המיקרופון.

<אבינועם רוזנבאום:>
שלום לכולם, שוב, אם תשובותיי לא מספקות אני יכול לקרוא לדנה. 
<אילן גילאון (מרצ):>
אתה יכול תמיד להגיש שזה אל מלא רחמים, זה בסדר. 

<נחמן שי (המחנה הציוני):>
באיזה בית-כנסת?

<אבינועם רוזנבאום:>
אני מקים קהילה שוויונית בקטמונים ח'-ט' בירושלים, אתם מוזמנים. אגיד את שידוע לי. 
<היו"ר איתן כבל:>
בבקשה, זה הכי חשוב.

<עיסאווי פריג' (מרצ):>
אנחנו רוצים את הנכון, לא את הידוע לך.
<היו"ר איתן כבל:>
עיסאווי, די. נו, באמת, לא לעניין.

<דוד ביטן (הליכוד):>
חבר'ה, הוא חדש, תנו לו קרדיט טיפה. 

<היו"ר איתן כבל:>
בבקשה.

<אבינועם רוזנבאום:>
השמות הועברו, עברו בדיקה של הלשכה המשפטית של המשרד. לגבי 90% - אני פשוט יודע שהיו שני מועמדים שלא מילאו את השאלון הנכון באתר הרשות, החברות הממשלתיות, היה שם איזשהו עניין. אני די משוכנע שזה תוקן, לכן אמרתי 90% מכל אלה. רוב חברי הוועדה קיבלו כבר חוות דעת משפטית של המשרד ועברו לוועדת גילאור. 

<דוד ביטן (הליכוד):>
זה לוקח זמן. 

<אבינועם רוזנבאום:>
זה לעדכן אתכם מה קורה עם המועצה.
<איילת נחמיאס ורבין (המחנה הציוני):>
זאת אומרת, השמות שאותרו בעבר, אותם שמות שאותרו ואושרו על-ידי ועדת קמא?

<אבינועם רוזנבאום:>
כן.

<היו"ר איתן כבל:>
כן.

<קריאה:>
הם צריכים למלא טופס של דירקטוריון. 

<אבינועם רוזנבאום:>
בדיוק. הם היו צריכים למלא טופס של דירקטורים, אחרי זה הם עברו בדיקה של הלשכה המשפטית של משרד התקשורת. 
<דוד ביטן (הליכוד):>
אבל הגיע שר חדש. בדקתם - - -
<היו"ר איתן כבל:>
הערכתך, יש לך מושג עד מתי זה יסתיים? 

<אבינועם רוזנבאום:>
ועדת גילאור.
<היו"ר איתן כבל:>
אני מבקש, ברשותך, נא לברר עם ועדת גילאור, אנא ממך. וגם אם צריך, ברשותך, היועצת המשפטית, אוציא מכתב לוועדה שבו אני מבקש, אני רק יכול להפציר בה, על החשיבות הרבה שאנחנו רואים בסיום התהליך על מנת שפעולות התאגיד החדש, שלכשתהיינה מעכשיו, שתתבצענה על-פי הסיכום, על-פי החוק. 
<אתי בנדלר:>
להפציר אדוני יכול, להתערב בשיקול דעתה הוא לא יכול.
<היו"ר איתן כבל:>
סליחה, אומנם גם הברור מאליו מוטב שייאמר, אבל אפילו לא הייתי בכיוון בכלל.
<אתי בנדלר:>
אני יודעת. 

<היו"ר איתן כבל:>
אני זה שנלחם יותר מכל אחד אחר שתהיה ועדה בלתי תלויה. אני מודה לך. 

<אבינועם רוזנבאום:>
תודה לך.

<היו"ר איתן כבל:>
תודה, תודה. 
<דוד ביטן (הליכוד):>
אנחנו תלויים אצלה.
<היו"ר איתן כבל:>
דוד, העניין של הדירקטוריון דרמטי, אני לא רוצה להפריז בחשיבותו. עופר, ברשותך. אנחנו לא מבטיחים שנדון בבקשה שלך עכשיו, אבל אנחנו בפירוש נדון בה.
<עופר ברקוביץ:>
שלום. א', אני מזדהה מאוד עם החלק הראשון של הדיון ועם התחושות הקשות שעולות פה, ואני חושב שגם אם יש החלטות קשות יש דרך לנהל אותן. לעניין שאני מייצג, זו האג'נדה הירושלמית. המעבר הזמני, שעליו אנחנו שומעים מהעיתונות, שמוביל תאגיד השידור החדש למודיעין, בעינינו זו פגיעה קשה מאוד בירושלים. 

<נחמן שי (המחנה הציוני):>
זו לא פגיעה, זו בגידה.
<עיסאווי פריג' (מרצ):>
זה בניגוד לחוק, לא?
<עופר ברקוביץ:>
לא יעלה על הדעת שביד אחת ממשלה מנסה לכתוב אתנו תוכניות פיתוח כלכלי של העיר ולפתח מעמד יצירתי - - - 

<היו"ר איתן כבל:>
אל תגיד לא יעלה על הדעת. עובדה שזה עולה על הדעת שלהם. 

<עיסאווי פריג' (מרצ):>
אבל זה בניגוד לחוק.

<עופר ברקוביץ:>
זה לא יאומן שביד אחת הממשלה הזאת מנסה ומדברת גבוהה גבוהה וכותבת תוכניות פיתוח כלכלי של מאות מיליונים, וביד השנייה מוציאה תאגיד מרכזי של תעסוקה איכותית מהעיר. זה לא יאומן.
<איילת נחמיאס ורבין (המחנה הציוני):>
עופר, לא נתנו לערוץ 10 לשדר מחוץ לירושלים, וערוץ 1 לא ישדר מירושלים.
<עופר ברקוביץ:>
"קול ישראל" ממודיעין, אני לא מצליח איך אנשים בכלל מעלים על דעתם דבר כזה, זו פגיעה בעובדים, זו פגיעה בירושלים, זו פגיעה בכלכלה של ירושלים, ואנחנו נילחם בהחלטה הזאת עד זוב דם. 

<אילן גילאון (מרצ):>
בוא נילחם שיחזירו - - -
<עופר ברקוביץ:>
הזמני בישראל זה הכי קבוע שיש. לא זמני ולא נעליים, ואנחנו נילחם בהחלטה הזאת, ולא יעלה על הדעת להוציא את מקום התעסוקה הכול כך חשוב הזה לאנשי ירושלים מירושלים. ואני מקווה שוועדת הכלכלה תימנע את זה בכול הכוח.
<היו"ר איתן כבל:>
תודה, עופר. אני לא פותח - - -
<אילן גילאון (מרצ):>
ברוכים הבאים למועדון.

<משה שגב:>
צריך להבין שחוץ ממשפחות עובדי רשות השידור יש עוד מאות משפחות, זה מעגל ענק, זה אלפים. 

<היו"ר איתן כבל:>
ברור. ברשותכם, מי רצה כאן? 
<נחמן שי (המחנה הציוני):>
עופר, אל תלך. 

<עופר מרגלית:>
אני מחכה לאנשים.

<נחמן שי (המחנה הציוני):>
נייצג אותך, עופר, סע לשלום.

<אילן גילאון (מרצ):>
עופר, אל תלך, את הכנסת יעבירו למודיעין.
<עיסאווי פריג' (מרצ):>
איתן, תשמע את היוצרים, המפיקים, ה-250 מיליון שהבטיחו להם.

<איילת נחמיאס ורבין (המחנה הציוני):>
והחובות - - -

<היו"ר איתן כבל:>
שנייה, איילת. יש לנו עוד פחות מחצי שעה, אני רוצה בזמן הזה רק מה שנקרא בקליפת אגוז, לגעת בעניין של המפיקים והיוצרים, פעם אחת. 

<נחמן שי (המחנה הציוני):>
החיצוניים.
<היו"ר איתן כבל:>
החיצוניים.
<איילת נחמיאס ורבין (המחנה הציוני):>
כן, ברור.

<עיסאווי פריג' (מרצ):>
על-פי התקציב מה הובטח להם.
<היו"ר איתן כבל:>
חברים, אני מבקש שאת הזמן הנותר – עיסאווי, אין לך מושג, אתן לך לנהל את הדיונים, תראה כמה זה מפריע.
<עיסאווי פריג' (מרצ):>
לא, לא, בסדר.
<נחמן שי (המחנה הציוני):>
כן, נכון.

<אילן גילאון (מרצ):>
זו תוצאה של שנים של קיפוח.
<עיסאווי פריג' (מרצ):>
מאיפה זה בא לך?
<היו"ר איתן כבל:>
מה שאני מבקש, שהדיון יתמקד בשאלה הנוגעת למכרזים שיצאו כשאין סמנכ"ל חדשות, האם עובדים קיימים יכולים להיות חלק מהמכרזים? 
<קריאה:>
כן.

<היו"ר איתן כבל:>
לא ביקשתי עדיין לדעת. אתן לך. בשלב הזה נתמקד בעניין הזה, ובדיון הבא אתה תהיה הסיפור המרכזי שלנו, הכוכב המרכזי בעניין הזה. בבקשה, נפתלי.
<עיסאווי פריג' (מרצ):>
על המפיקים אתה מדבר?
<היו"ר איתן כבל:>
לא ככה.

<נפתלי גליקסברג:>
שלום, אני מחכה לאישור ועדת גילאור כדי להיות חבר בדירקטוריון החדש של רשות השידור.
<עיסאווי פריג' (מרצ):>
אז אסור לך לדבר, לא?
<נפתלי גליקסברג:>
אני מדבר בתור מפיק עצמאי, ואני רוצה לדבר במקרו קטן, ובגדול. הקטן הוא, שלא בטובתנו ועד העובדים המינהליים ברשות השידור החל מיום ראשון בבוקר לא מעביר תשלומים שאושרו ועברו כבר דרך חתחתים, כל מה שצריך לעשות זה send לבנק. ובמסגרת המאבקים של ועד העובדים המינהליים הוא החליט שאנחנו ספקים, ולכן לא נקבל את כספנו. המושג "ספקים", אגב, זה העורכת שלי, אם חד-הורית שלא מקבלת ממני משכורות כבר חודשיים בגין הפקה שאני עושה לרשות השידור.

שתיים, 140 מיליון שקל שהיו אמורים לעבור ליצירה ב-2014, 2015, שקל מזה לא הגיע ליצירה, זה מוטט 4,000 משפחות שעובדות בתעשייה, שהן יקרות לכולכם לא פחות מהיוקרה והחשיבות של עובדי רשות השידור. 

שלוש, בישיבה שהייתה אצל שי באב"ד מנכ"ל משרד האוצר, הוא אמר שביום שיחלו הפיטורים ישחררו כספים לטובת היצירה, ומאז, כמו שעד היום ראינו כספים, אגורה לא עברה לטובת היצירה. 

<איילת נחמיאס ורבין (המחנה הציוני):>
והחובות? זה חובות של שנים קודמות, זה לא מ-2014, מלפני.
<היו"ר איתן כבל:>
בואי נלך דבר דבר.
<עיסאווי פריג' (מרצ):>
אפשר להוסיף נתון, איתן?

<היו"ר איתן כבל:>
רצית להגיד בהקשר הזה?

<אמיר פיינגולד:>
בהקשר הזה. אני פה בשם חברי, זכינו ב"קול קורא" ב-2014. היו 30 פרויקטים דוקומנטריים שנבחרו, כולנו חתמנו מול הרשות. ופתאום נודע לנו שרק כ-24 פרויקטים בעצם אושרו, ו-6 או 7, שזה אני, לא. וגם ברשות אמרו לנו: אנחנו רוצים לשדר את הסרטים ב-2015, תנו גז.
<היו"ר איתן כבל:>
בבקשה. 
<יריב מוזר:>
אנחנו יודעים מנתונים פנימיים שיש לנו: לאלדד קובלנץ יש את הכסף להשקיע בהפקות מקור שהוא צריך על מנת להתחיל לשדר בתאגיד החדש. החשב הכללי או משרד האוצר או אגף התקציבים, אנחנו לא מצליחים להבין אפילו איך הדברים עובדים, לא מאפשר לו להוציא את הכסף. זאת אומרת, יש כסף בנמצא, ומישהו עוצר אותו. היצירה הישראלית היום תלויה בתאגיד השידור הציבורי החדש, והיינו בעד המהלך הזה כשאנחנו יודעים שהוא יציל את היצירה הישראלית. אלה אלפי משפחות, כולל אנחנו שנמצאים פה, שלא מקבלים משכורת מאף אחד. נמצאים פה על חשבון זמן שלנו, והנפגעים הגדולים ביותר מכל העניין הזה. לא ראינו כסף במשך שנים מרשות השידור, שנים. לא עניין אף אחד ברשות השידור להשקיע כסף ביצירה ישראלית.
<היו"ר איתן כבל:>
נשמה, אנחנו לא פותחים את הדיון. 

<יריב מוזר:>
בסדר. 

<היו"ר איתן כבל:>
אני נותן לך את זה, תכבד.

<יריב מוזר:>
אבל נתתם לנו בתאגיד מתנה גדולה ליצירה הישראלית, עכשיו תדאגו שהיא תמומש. 

<היו"ר איתן כבל:>
יקירי, אני רק רוצה להגיד לך שמי שהכניס את הסעיף הזה של חובת הרכישה - - -
<יריב מוזר:>
אנחנו יודעים.

<קריאות:>
יודעים.

<היו"ר איתן כבל:>
אז, בבקשה, עזוב. אני באמת בא ממקום הכי טוב. מי יודע לתת לי תשובה לשאלות שעלו כאן?

<איילת נחמיאס ורבין (המחנה הציוני):>
אבל, איתן, בבקשה, תשאל גם על חובות עבר. אני לא רוצה להפריע לך, רק תשאל על חובות עבר.
<עיסאווי פריג' (מרצ):>
אני רק מוסיף נתון.

<דורון קרני:>
אני יכול לתת תשובה למה לא משלמים ליוצרים.
<היו"ר איתן כבל:>
בבקשה, עיסאווי.
<עיסאווי פריג' (מרצ):>
ביום שני בוועדת הכספים אישרנו העברה של 21 מיליון שקל במשרד התקשורת. שאלתי: מה ההעברה הזו? אמרו לי: זה 21 מיליון שקל לצורך תכנים בחינוכית. אני שואל: החינוכית לא תהיה ב-31 במרס. 

<דורון קרני:>
כן תהיה. 

<אתי בנדלר:>
תהיה, היא מתאגדת לתוך התאגיד החדש.
<היו"ר איתן כבל:>
כן תהיה. היא מתחברת. 

<עיסאווי פריג' (מרצ):>
יש לנו שלוש תחנות. 

<איילת נחמיאס ורבין (המחנה הציוני):>
היא מתחברת. היא נשארת חינוכית בתוך התאגיד החדש.
<אתי בנדלר:>
בדומה למה שקורה עם רשות השידור.

<דורון קרני:>
איילת, הלוואי וזה יהיה כך.
<עיסאווי פריג' (מרצ):>
לפי מה שידוע לי אין חינוכית.

<היו"ר איתן כבל:>
זה החוק, זה לא עניין שידוע.

<עיסאווי פריג' (מרצ):>
21 מיליון שקל, אמרו לי בוועדת הכספים שזה מועבר לתוכניות מקור בחינוכית. אני שואל את היוצרים: אתם חשים משהו? 

<היו"ר איתן כבל:>
אבל הם אמרו שלא. אני כבר רוצה לקבל תשובות ממי שאמור לתת, שיודע לתת. יש פה מישהו שיודע לתת? 

<דורון קרני:>
אני יודע לתת תשובה למה לא משלמים ליוצרים.
<היו"ר איתן כבל:>
דורון, לא ביקשתי את עזרתך.
<היו"ר איתן כבל:>
רצית תשובות.

<דורון קרני:>
אה, אוקיי.
<היו"ר איתן כבל:>
אלדד, אתה יודע לתת לי תשובות לזה?
<אלדד קובלנץ:>
כן. למעשה מה שקרה - בשנת 2014 יצא "קול קורא" להפקות שרשות השידור בפירוק הוציאה. עכשיו אגיד משהו שרק מתאר את המצב, אז נא לא להתלהם. האוצר טוען שהוצאת ה"קול הקורא" הזה הייתה שלא ברשות וללא כיסוי תקציבי. לפני כמה חודשים נכנסנו לדיונים עם האוצר ועם רשות השידור בפירוק כן לשחרר את "ההפקות הכלואות", אנחנו קוראים להם, ולהגיע למצב שלפחות – מדובר שם בין חמש לשבע דרמות. ושוב, אני מזכיר לכולם, מדובר פה בהליך של בין שנתיים לשנתיים וחצי של הפקה, שבעיני, דרך אגב, זה גם יהיה ה- claim to fameשל התאגיד החדש, והוא לא יהיה בחדשות והוא לא יהיה בספורט, אלא במקומות האלה של הסוגה העילית ושל העולם הדיגיטלי. ומזה כמה חודשים אנחנו בדיונים עם אגף תקציבים והחשכ"ל איך אנחנו משחררים את הכסף.
<היו"ר איתן כבל:>
אלדד, מתי הם יכולים לראות את הכסף, לדעתך? 

<עיסאווי פריג' (מרצ):>
הוא אמר לך, האוצר.

<היו"ר איתן כבל:>
חברים יקרים, אל תעזרו לי. יש לי ירידת שמיעה, אבל לא עד כדי כך. לא קיבלתי תשובה. שמעתי תשובה שיש משא-ומתן על היצירה הכלואה. אני רוצה לדעת. אתה גם יכול להגיד לי: אני לא יודע מתי, גם זאת תשובה. אבל אני רוצה לדעת בדיוק את הדברים.
<אלדד קובלנץ:>
אני עדיין לא יודע מתי, אבל התקציב המקורי שניתן לתאגיד השידור הציבורי החדש הוא תקציב שכול כולו הוקדש לתקציב של לוגיסטיקה, טכנולוגיה, לעולמות הפיזיים.
<עיסאווי פריג' (מרצ):>
כמה כסף?
<אלדד קובלנץ:>
350 מיליון שקל. 
<עיסאווי פריג' (מרצ):>
כל זה לוגיסטיקה.

<אתי בנדלר:>
לא להפקות?
<היו"ר איתן כבל:>
לא להפקות.

<אלדד קובלנץ:>
העולם הפיזי - זה אומר: טכנולוגיה, מתקנים, נדל"ן, תשתיות. ועל-פי ההגדרה בהסכם המקורי שחתמנו עם משרד האוצר היה אסור להקצות את הכסף הזה לתוכן. הגענו להבנה עם אגף תקציבים והחשב הכללי שאם נצליח לחסוך מתוך ה-350 מיליון שקל, את הדלתא שתישאר נוכל להעביר לתוכן. 

<עיסאווי פריג' (מרצ):>
אבל, איתן, הסכום 350 זה סכום גדול. 

<היו"ר איתן כבל:>
נשמה, סליחה, עיסאווי, 350 יכול להסתבר גם כן כפסיק. אני לא יודע. 

<נחמן שי (המחנה הציוני):>
נכון.

<איילת נחמיאס ורבין (המחנה הציוני):>
ברור.

<היו"ר איתן כבל:>
מה שאני לא יודע אני לא יודע. הוא יצטרך לבוא לדיון הבא, ואמרנו: את מירב השאלות נקדיש לו. אני לא יודע. יכול להיות שזה פסיק, יכול להיות שזה מעל ומעבר, לא יודע. למה לי להגיד משהו שאני לא יודע? הוא מציג. 
<עיסאווי פריג' (מרצ):>
האולפנים בערוץ 1 חדשים.

<היו"ר איתן כבל:>
עיסאווי, בסך הכול שאלתי שאלה פשוטה, לא ביקשתי לדעת כמה העבירו או לא העבירו. נתתי לחבר'ה של הפקות המקור לומר את הדברים שלהם בקצרה, לא ביקשתי לפתוח את הדיון, כי אני עוד עשר דקות-רבע שעה רוצה לסיים. ואני רוצה לקבל תשובות על השאלה של 100 המכרזים ועל הסמנכ"ל כן, והסמנכ"ל לא, אז, אנא, אל תיקחו לי את זה. אני יודע שהכול חשוב ויש כאן שאלות מפה עד להודעה חדשה. תנו לי, בבקשה. יש סדר. בבקשה.
<אלדד קובלנץ:>
בסדר גמור. אני לא יכול להגיד לך מתי ההפקות הכלואות ישוחררו. בתחילת השבוע אנחנו ממשיכים בניודים עם החשכ"ל.

<היו"ר איתן כבל:>
עופר פה?
<אלדד קובלנץ:>
אסף נמצא פה. אתם חייבים להבין, מדובר פה בהליך מאוד מאוד מורכב. גם בשוק פרטי להקים גוף שידור שמחזיק שלוש תחנות טלוויזיה ושמונה תחנות רדיו וחברת חדשות זו אופרציה מאוד מאוד מסובכת. 
<איילת נחמיאס ורבין (המחנה הציוני):>
אלדד, תהיו מוכנים ל-1 באפריל? 

<אלדד קובלנץ:>
השאלה מה זה מוכנים.

<איילת נחמיאס ורבין (המחנה הציוני):>
אתם תהיו מוכנים לשידור טלוויזיה? רדיו זה עוד פחות מסובך.

<אלדד קובלנץ:>
השאלה מה זה שידור. אלו חלק מהשאלות המורכבות, שאני אענה על כולן.
<רוברט אילטוב (ישראל ביתנו):>
אם הוא לא יודע מה זה מוכנים ומה זה שידור, אלו תשובות הוא נותן?
<היו"ר איתן כבל:>
חברים, שנייה. אבל, איילת, אלה שאלות חשובות אבל הן לא הוגנות, הן לוקחות אותנו לכותרת, אבל הן לא נותנות – אני רוצה לדעת בכלל מה קורה בתהליך. כל הזמן לוקחים אותי לנקודת הקצה שאני יודע. נכון לרגע זה אין ב-31 במרס. לא צריך אף אחד מהם כדי להבין את זה.
<איילת נחמיאס ורבין (המחנה הציוני):>
תודה. אבל צריך להגיד את זה.
<היו"ר איתן כבל:>
לא. זה לא מעניין אותי עכשיו. כבר ביקשתי ממי שממונה לתת לי את התשובות. אנחנו צריכים תשובות, לא ידע אישי 50 שקל כמו שהייתה פעם תוכנית "מחפשים את המטמון". אני מבקש לדעת את זה מהגורמים המוסמכים. גורם מוסמך שעל-פי חוק מחויב לתת לי את התשובות, לא מישהו שעבר פה ואמר את דברו.
<עיסאווי פריג' (מרצ):>
יש לך את יועץ המנכ"ל.
<היו"ר איתן כבל:>
סליחה, עיסאווי, אני כבר ביקשתי והוא צריך לתת לי את התשובות. עם כל הכבוד גם ליועץ המנכ"ל, ביקשתי ממנו את התשובות. למה אתם מחזירים אותי כל הזמן לאחור? זה ניהול, באמת, אני לא מבין. 

<אילן גילאון (מרצ):>
צריך לתת תשובות, לא שאלות. שאלות יש.
<היו"ר איתן כבל:>
בבקשה.

<אלדד קובלנץ:>
נחזור לשאלה, אני לא יכול להגיד בנקודת הזמן הנוכחית מתי יועבר הכסף לשחרור ההפקות. אנחנו נמצאים בדיונים עם החשכ"ל ועם אגף תקציבים, אני מקווה ששבוע הבא יצא - - - 

<היו"ר איתן כבל:>
הבנתי. אסף, אתה יודע לתת לי תשובה על זה?
<אסף וסרצוג:>
אנחנו מקווים שכמה שיותר מהר.

<היו"ר איתן כבל:>
לא. יותר מהר זה גם כן עוד שנה, כי זה יכול להגיד לי עוד עשר שנים. זאת לא תשובה.

<אילן גילאון (מרצ):>
מאוד מדויקים. בעזרת השם - - -

<היו"ר איתן כבל:>
שנייה, אילן, די, אני רוצה להתקדם.

<אסף וסרצוג:>
מה שאלדד תיאר, ותיאר בצורה מדויקת, צריך להבין, ה-350 מיליון שקל - קודם כול צריכים לוודא שהתאגיד מוקם, שלאלדד יש את התשתיות הפיזיות, קרי: נדל"ן, טכנולוגיה, ועוד דברים נלווים שזה העיקר. בתוך הדבר הזה יישאר סכום כסף, אנחנו מגיעים עכשיו לסיכום עם אלדד שהוא יוכל להוציא את זה על הפקות. אני לא רוצה להגיד לך סתם "שבוע" כדי שאחר כך תשאל אותי: למה זה לא עבר תוך שבוע. אנחנו מאוד מאוד מקווים ועושים מאמצים כנים כדי שזה יהיה כמה שיותר מהר, אין לנו שום כוונה לעכב את זה.
<קריאה:>
ואם לא יישאר כסף?
<היו"ר איתן כבל:>
אסף, ברשותך, זה לא מקובל עלי.
<אילן גילאון (מרצ):>
תשובה של אינסטלטור בלי חריץ.
<היו"ר איתן כבל:>
אגיד לך גם למה, כי יש בני-אדם מאחורי הסיפור הזה. 

<אסף וסרצוג:>
ברור.

<היו"ר איתן כבל:>
יש את המספרים, אבל לפני המספרים יש בני-אדם. ואתה יודע, תמיד אני אומר לעצמי: כשכל אחד מאתנו יושב, שיזכור שיש גם בני-אדם. אז טלוויזיית HD חשובה והמכשור חשוב, בוודאי, אבל לא מוחקים את העבר. יש כאן לתת תשובות לאנשים. הוא צריך לתת תשובה לאם החד-הורית שלו. אתה מבין, היא כולה רוצה את המינימום. 
מה אני מנסה להגיד לך? כבר היום ברור שאם התאגיד יקום, אם תצטרך מעבר ל-350, אתם תיתנו מעבר ל-350. אתה רוצה שיהיה סדר, גם אני רוצה סדר. אני לא רוצה שיהיה פה בלגן. אבל בתוך התהליך הזה אתם כן יכולים להגיד: אוקיי, אנחנו מקצים מזה, אנחנו יודעים שנצטרך להגיע לזה, להקצות להפקת המקור, מי שיצא לדרך, לתת לזה. אסף, זה לא יגיע. אז אני יודע שזה לפעמים נוח כי זה משאיר בקופה כסף וההרגשה יותר טובה. 

<אסף וסרצוג:>
ממש לא אמרתי את זה.
<היו"ר איתן כבל:>
לא אמרתי שאתם עושים את זה. אני רק מבקש, ואם צריך, אדבר עם שר האוצר עוד היום, שתינתן הוראה לאלתר לשחרר כבר חלק מהכסף עבור החבר'ה מהיצירה, הם חלק בלתי נפרד כמו עובדי רשות השידור. כך צריך לתפוס את הדברים האלה. מה הבעיה? כיוון שאין להם חוזה של עובד ברשות השידור, אז הוא תמיד מוצא את עצמו בסוף הרשימה. 
<עיסאווי פריג' (מרצ):>
אבל הוא התנה את זה בהקמת התאגיד. 
<היו"ר איתן כבל:>
לא, אני לא מקבל את זה.

<איילת נחמיאס ורבין (המחנה הציוני):>
אם זה היה כסף לסמוטריץ כדי שהקואליציה לא תיפול לא הייתה בעיה להעביר את הכסף.

<היו"ר איתן כבל:>
אני לא מקבל את זה. כבר סיימתי את הדברים שלי. אם הייתי מקבל את זה הייתי אומר לו שהוא צודק.
<אסף וסרצוג:>
לא, עיסאווי, יכול להיות שלא הסברתי את זה כמו שצריך, ואבהיר. זו לא הכוונה שהתאגיד יקום ואז הכסף יצא. אנחנו צריכים לראות, וזו גם האחריות שלנו וצריך להבין, בסוף זה כסף שהוקצה לטובת הדבר הזה, האחריות גם נמצאת פה, וצריך להבין את החלק הזה. אנחנו צריכים לוודא, וזה היה גם בהסכם המקורי עם אלדד, עם התאגיד, שהתאגיד אכן יכול לקום - זו הייתה המטרה הראשונה. זה לא רק כשהתאגיד יקום.
<תמנה עורב:>
זה מלכוד 22.
<היו"ר איתן כבל:>
אסף, אני לא חוזר חמש שנים לאחור כשכתבתי את החוק, או שבע שנים לאחור, מה יהיה ואיך. מבחינתי את החלק הזה סיימתי.

<אסף וסרצוג:>
- - - כמה שיותר מהר.

<היו"ר איתן כבל:>
לא יותר מהר. אני מבקש, ברשותך, עופר או מי שאחראי על התהליך הזה, מלווה אותו, יודיע לי עד יום ראשון כמה מעבירים ולמה מעבירים, נקודה. אלדד, כיוון שאנחנו עוד עשר דקות מסיימים, אני מבקש תשובה ברורה על המכרזים שיצאו, על העובדה שאין עדיין סמנכ"ל חדשות, ולמרות זאת יש מכרזים. האם עובדים שנמצאים בתוך הרשות עכשיו, עיתונאים, יכולים להיות חלק מהמכרזים של התאגיד החדש? 
<רן היילפרן:>
זה לא רק עיתונאים.
<קריאה:>
על-פי חוק הם גם צריכים להיות.

<היו"ר איתן כבל:>
אני יודע, חברים, באמת, אני מבקש את התשובות.

<אלדד קובלנץ:>
התשובה היא בהחלט כן. רק אתן לכם סקירה של 14 שניות. בשינוי החוק האחרון שנעשה, המנכ"ל הזמני קיבל סמכות לקלוט עד 400 עובדים ללא מכרז, וזה בעצם מה שעשינו עכשיו. אני שמח לבשר שהתחילה את עבודתה סמנכ"לית משאבי אנוש שלנו, גייסנו בחורה מאוד מאוד מוכשרת שמנהלת את התהליך הזה. 

<היו"ר איתן כבל:>
מה שמה? אם כבר, שתיכנס לפחות פרוטוקול.

<אלדד קובלנץ:>
גל שטרנברג. גל שטרנברג היכנסי לפרוטוקול. למעשה, הצהרנו – גם אתן לכם קצת - - - 

<רן היילפרן:>
זה היה במכרז התפקיד של הסמנכ"ל הזה? 

<אלדד קובלנץ:>
בוודאי. היא הייתה בוועדת איתור יחד עם השופט קמא. על-פי הגדרת החוק, כל נושאי המשרה הם בוועדות איתור. 

<היו"ר איתן כבל:>
נכון, זה מה שהעברנו.

<אלדד קובלנץ:>
במקביל לוועדת האיתור, מתקיימות כרגע עוד שש ועדות איתור לתפקידים של סמנכ"לים, יש פה כבר את רן שהוא סמנכ"ל הכספים, הוא בעצם עובד מספר שתיים של התאגיד. 

<היו"ר איתן כבל:>
בהצלחה.

<אלדד קובלנץ:>
ואנחנו מגייסים כעת את הסמנכ"לים. אבל יש לנו בתהליך גיוס של סמנכ"לים – אני לא יודע לכמה מכם הזדמן העונג לשבת בוועדות איתור ציבוריות – יש שם עניינים פרוצדורליים, ואנחנו צריכים לעשות את זה נקי ומדויק, לכן יש עיכוב קל בחלק מהתפקידים. אבל אני מאמין שבשבוע הקרוב נסגור את רוב התפקידים וכבר נצא לגל ב' של סמנכ"לים. אנחנו מתחילים בגיוס כל העובדים של התאגיד, כי אם לא נתחיל עם הגיוס שלהם עכשיו, לא רק שלא רק נהיה פה באפריל 2016, גם יש סכנה שלא נהיה באפריל 2020. ואני לא ציני, כי הקמת - - -
<אילן גילאון (מרצ):>
כדאי שתקדימו את הרכבת הקלה.
<אלדד קובלנץ:>
שוב, אתם חייבים להבין, מדובר פה באירוע חריג. זה לא שמע"צ או רשות מקרקעי ישראל עברו את הרפורמה, בסופו של דבר כולם היו גופי מטה, שזה גם לא היה קל. פה מדובר לא על הקמת גוף מטה, אלא מפעל מבעבע ומייצר. אתה מייצר פה מפעל. כלומר, זה לא חבורה של פקידים – סליחה, אני פקיד, אז לא אכפת לי להגיד את זה – שיושבים במשרדים ומוציאים מכרזים. זה לגייס מאות עובדים לגוף ציבורי, זה הליך מאוד מאוד מאוד מאוד מורכב, ולכן התחלנו עם התהליך הזה. ולמרות שעדיין אין הסכם סופי בין ההסתדרות לבין המדינה לגבי הכמות הסופית של עובדים שייקלטו, התחלנו בהליך גיוס הזה, ואנחנו מזמינים את כל מי שרואה את עצמו מתאים, כולל עובדי רשות השידור ועובדי - - -
<משה שגב:>
אבל זה לא הגיוני.

<עיסאווי פריג' (מרצ):>
שנייה.

<משה שגב:>
יש פה בעייתיות, אנחנו לא יכולים בכלל לגשת למכרזים כאלה. אנחנו לא יכולים. 
<איילת נחמיאס ורבין (המחנה הציוני):>
הם אמורים לקבל עדיפות.

<עיסאווי פריג' (מרצ):>
משה, שנייה, זו הנקודה החשובה.

<משה שגב:>
איפה השוויוניות פה? איפה מתן הזדמנות שווה?
<תמנה עורב:>
על-פי החוק - - -
<עיסאווי פריג' (מרצ):>
האם לא חשבתם על מסלול מיוחד עבורם?
<איילת נחמיאס ורבין (המחנה הציוני):>
הם אמורים לעבור במסלול ירוק.
<אלדד קובלנץ:>
הם יכולים לגשת כמו כולם למכרזים.
<משה שגב:>
אנחנו לא יכולים. עד שלא נסגרים התנאים, איך אנחנו עוברים? אנחנו לא יכולים. 
<ארז ברנד:>
אי-אפשר לגשת.

<היו"ר איתן כבל:>
תסיים ואתייחס.

<אלדד קובלנץ:>
אנחנו נמצאים פה בסד זמנים בלתי אפשרי. אל-כימיה זו הגדרה רכה לאירוע הזה. 

<משה שגב:>
לא על חשבוננו.

<איילת נחמיאס ורבין (המחנה הציוני):>
נכון.

<אלדד קובלנץ:>
ואם היינו מחכים לשלב שההסתדרות הייתה סוגרת באמת את כל התנאים האלה, באמת היינו יכולים למצוא את עצמנו, אני לא צוחק, באוקטובר 2017.
<משה שגב:>
סליחה, טעות חמורה. כי אם אתה משתמש בכוח-האדם שקיים, עם המתקנים שקיימים, אתה מקים את רשות שידור החדשה ב-31 במרס. 

<אלדד קובלנץ:>
אני לא יכול להשתמש במתקנים של רשות השידור הקיימת.
<משה שגב:>
כי מה? כי מה? אף אחד לא מכר אותו.

<עיסאווי פריג' (מרצ):>
אולפן חדש ברוממה.
<קריאות:>
- - -

<משה שגב:>
דרך אגב, לא מכרו את מתקן רוממה.
<היו"ר איתן כבל:>
משה, די.

<פאני ביטון:>
20 מיליון שקל השקיעו באולפן החדש. מה זה, אין אלוהים בשמים? 

<משה שגב:>
הרי כמו שאתה הולך למודיעין על מנת להקים את המקום החדש בירושלים, אתה תהיה אצלנו - - -
<קריאות:>
- - -

<היו"ר איתן כבל:>
משה, סליחה, כולם צעקו, מחברי הכנסת, כלום לא ברור פה. 

<אלדד קובלנץ:>
אז אני יכול?

<היו"ר איתן כבל:>
לא, אני קובע איך הדברים יתנהלו. אני רוצה תשובות, אני לא רוצה צעקות. סיים את הדברים שלך ואני רוצה לשאול כמה שאלות. בבקשה.
<אלדד קובלנץ:>
אז כן החלטנו ללכת בהליך של התחלת גיוס העובדים. דרך אגב, ההליך הוא לא מכרזי, החוק מגדיר ש-400 עובדים אפשר לנייד.

<היו"ר איתן כבל:>
נכון.

<אלדד קובלנץ:>
והייתי צריך לקיים התייעצות עם נציג שירות המדינה כדי לקבוע את הכללים. והכללים האלה שקופים וקיימים ומפורסמים באתר של התאגיד. להבנתי, כל אדם יכול לגשת ולהיכנס לתהליך הזה. 
רק אגע בשנייה בנושא ירושלים. מתחם רוממה עבר לרשות מקרקעי ישראל, ישבנו אתם בישיבה והם הסבירו לנו שתאגיד השידור הציבורי לא יוכל להיכנס למתחם הזה מהסיבה הפשוטה שיש שם תב"ע מאושרת לבניית 308 דירות, ורשות מקרקעי ישראל, האינטרס המרכזי שלה - - -

<אילן גילאון (מרצ):>
אז מה זה השיפוץ של - - -
<אלדד קובלנץ:>
האינטרס המרכזי שלו זה לבנות דירות, והיא הודיעה לנו חד-וחלק: אתם לא תיכנסו לשם, ועל כן נאלצנו למצוא חלופות.
<עיסאווי פריג' (מרצ):>
אבל אתה עובר על החוק, אתה לא יודע?
<אלדד קובלנץ:>
דבר ראשון, לא עברתי על אף חוק בחיי, יש לי אישור מהיועץ המשפטי לממשלה.
<עיסאווי פריג' (מרצ):>
אבל אתה עובר עכשיו.

<אלדד קובלנץ:>
לא, אני לא. יש לי אישור מהיועץ המשפטי לממשלה ומהחשכ"ל ומאגף תקציבים למהלך הזה. 

<אילן גילאון (מרצ):>
היום אפשר לעבור על החוק גם אם אישרו לך.
<אלדד קובלנץ:>
האישור הוא אישור זמני. שום דבר לא נעשה פה בניגוד לחוק. ירושלים היא עיר הולדתי, היא יקרה לי. בכלל, לפי תפיסת עולמי, המדינה, ראוי שהיא תתייחס לשידור הציבורי כמו שהיא מתייחסת לבית-המשפט העליון ולמבקר המדינה ולמוזיאון ישראל.
<היו"ר איתן כבל:>
אלדד קובלנץ, תודה. 

<עיסאווי פריג' (מרצ):>
עובדים, עובדים.

<היו"ר איתן כבל:>
קודם כול, את כל האישורים שנתן היועץ המשפטי, כל אלה שאפשרו לצאת לזמניות שאני לא קונה אותה, זה בחיים לא יהיה זמני.

<קריאה:>
בטח שלא.
<היו"ר איתן כבל:>
הנכדים שלי עוד ישמעו את הדיונים האלה.

<אלדד קובלנץ:>
אני יכול להסביר את האלטרנטיבה?
<היו"ר איתן כבל:>
אני אומר את זה לא כלפייך, אלא מתוך ידיעה איך המערכת עובדת ומתנהלת. היו מעונות בהר-הצופים שקראו להם "מעונות האזבסטונים", הם היו זמניים, בן-גוריון התאכסן שם עד שסיימו - - -

<עיסאווי פריג' (מרצ):>
כפר הסטודנטים.

<היו"ר איתן כבל:>
כן, אתה זוכר את זה, עיסאווי. מה אני מנסה לומר? אני קודם כול מבקש לקבל את כל האישורים בכתב. אני מבקש, גברתי, שתדאגי לכך אל מול התאגיד החדש, אחד.

דבר שני, אלדד, בכל פעם שאני חוזר ואומר שיש לי הערכה אליך, כי אתה יודע שרציתי שתהיה מנהל הרשות בזמנו, ובאתי אליך - - -

<עיסאווי פריג' (מרצ):>
אתה מגלה סודות.

<היו"ר איתן כבל:>
סליחה. זה לא סודות, זה פורסם. מה שאני מנסה להגיד לך, חלק מההצלחה זו היכולת לעבוד אל מול כל בני-האדם. אם העיתונאים היום, שהם ברשות השידור, רובם, אני לא רוצה להגיד כולם, לרובם אין מושג באיזה עולם הם חיים, מה מתאפשר להם, מה לא מתאפשר להם, אך טבעי הוא שמי שפותח עיתון ורואה מכרז, כזה או אחר, הוא מתפוצץ, הוא מאבד את הביטחון העצמי שלו לגמרי. רובם, אני לא רוצה להגיד כולם, הרוב המכריע שלהם הם אנשים שנתנו מחלבם ומדמם, וגם חלקם הלא קטן או היותר קטן או הגדול, אתם תרצו לראות אותם חלק מהתאגיד החדש בגלל היכולות שלהם. 
<אלדד קובלנץ:>
בהחלט.

<היו"ר איתן כבל:>
בוודאי בוודאי בוודאי, לא רק בטלוויזיה, ובוודאי ברדיו. לכן, אתם, וזה לדיון הבא, חייבים לפעול בשקיפות מלאה. כל דבר שאתם פועלים אל מול גורמי החוץ לפני שאתה עושה את הפעולה, תאמר לעצמך ולצוות שלך: בואו נחשוב קודם כול איך אנחנו לא מלחיצים, מצד אחד, את המערכת הקיימת באופן מיותר, ואיך אנחנו מגייסים אותה יחד אתנו. זה לא המצב היום. אם יושבים כאן אנשים – ועוד לא עסקתי בשביתה – ותאמין לי, אני לא חושב שיש כאן סביב השולחן הזה מישהו שמכיר לפני ולפנים את כל התהליכים, את כל הסעיפים, את כל תתי-הסעיפים, ומה התכוונו לאורך כל הדרך, וכל הזמן התפקיד שלי הוא גם כן לא רק לקרוא סעיפים כמו שהם, אלא גם להסביר מה הייתה הכוונה מאחורי אותו סעיף. 

יש בני-אדם מאחורי כל סעיף וסעיף. כבר הגענו להסכמות, ואני אומר את זה לכנ"ר, ואני אומר את זה לכולם, שהאנשים הולכים הביתה. כבר הסכמנו על זה, כבר אנחנו אחרי הדיון הזה, אנחנו אחרי הוויכוח הזה, אבל אני אומר לכם בצורה ברורה, שלא ניתן שהמקרה של הגברת הזאת יחזור על עצמו, זאת בושה וחרפה. 

<אבי חיים:>
יש לה עוד שבוע, תמשכו את המכתב.
<היו"ר איתן כבל:>
בושה וחרפה.

<פאני ביטון:>
אני מבקשת למשוך את המכתב הזה.
<היו"ר איתן כבל:>
סליחה, אני מבקש בכתב התייחסות - למה מצאו לנכון למנוע מהגב' הזו את השבוע הזה.

<אבי חיים:>
שבוע לפני. 44 שנה.
<היו"ר איתן כבל:>
דבר נוסף, אלדד, אני מבקש שעד יום שני הקרוב תוציאו לי בכתב, אני אוציא לכם גם היום בכתב התייחסות – אני רוצה שתנוח דעתי – לגבי מערכת היחסים המתקיימת להוצאת המכרזים, 100 הגיוסים החדשים - על איזה פלטפורמה, עבור מה הם? אני רוצה שזה יצליח. ואיך מערכת היחסים ביניכם לבין העיתונאים והעובדים מתקיימת? 

<עיסאווי פריג' (מרצ):>
אתה מתכוון לפלטפורמה, הייתי מציע - מסלול שונה - - - 

<היו"ר איתן כבל:>
שייתן לי קודם כול את המצב.
<משה שגב:>
יש גם בעיה בדרישות הסף של המכרזים, איתן. 
<היו"ר איתן כבל:>
אבל אני רוצה לדעת את זה. 

<משה שגב:>
זה הזוי. הרי היום כל טכנאי ברשות השידור הוא עוד טכנאי עם דיפלומה או הנדסאי, שכל המקצועות הטכניים שיצאו למכרז לא מוזכרים בכלל. זאת אומרת, האיגודים המקצועיים פסולים - - -
<היו"ר איתן כבל:>
משה, אני רוצה להזכיר לך שאם לא הייתי מקיים את הדיון הזה לא הייתה מתאפשר בכלל לקיים את זה – עשיתי את זה מיוזמתי בלבד. אז אל תגידו לי עכשיו מה צריך להגיד. זאת יוזמה שלנו כוועדה, ואנחנו עושים את זה באמת כדי לבחון את הדברים - לאן הם הולכים ומה הם. לכן, אני קודם כול רוצה לדעת. הגיע הזמן שנדע מה קורה, קודם כול, לפני שאני מחלק ציונים, לפני שאני אומר מה נכון, לפני שאני אומר מה לא נכון, איך צריך שיהיה. אני מודה שמהשעה תשע וחצי ועד עכשיו קיבלתי פרספקטיבה, עוד אין לי תשובות על הכול. 
<איילת נחמיאס ורבין (המחנה הציוני):>
אבל יש תחושה שהם רציניים.

<משה שגב:>
יש עוד הרבה דברים פתוחים.

<היו"ר איתן כבל:>
לחשתי באוזן קודם ליועצת המשפטית - ההרגשה שלי – אני לא רוצה להשתמש במילה לא פרלמנטרית – היא מאוד מאוד רעה.
<עיסאווי פריג' (מרצ):>
אתה לא לבד.
<היו"ר איתן כבל:>
אני בטוח. אבל, ברשותך, אני גם מרשה לעצמי, עיסאווי, לומר את זה כמי שמלווה את הדרך מקרוב כבר עשור, ושילמתי על זה גם מחירים ציבוריים ופוליטיים בקרב הזה מול רשות השידור, כדי שהתאגיד יהיה תאגיד, שהעסק הזה יתחיל להיות כמו שצריך. ויש כאן הזדמנות ענקית, אני לא מתכוון לפספס אותה. אני מתכוון שהתחושות האלה תהיינה שונות. בבקשה, גברתי. 
<אתי בנדלר:>
אלדד, ברשותך, אני מבקשת רק להבין, האם כל עוד לא מסוכם בין המדינה ובין ההסתדרות מספר העובדים של רשות השידור שייקלטו בתאגיד השידור החדש, האם כל עוד זה לא יסתיים, אתם לא מציעים לאף עובד מרשות השידור להיקלט בתאגיד החדש?
<אלדד קובלנץ:>
ממש לא. אנחנו מציעים לכול אדם שרואה את עצמו ראוי להצטרף למסע הזה. זה שני תהליכים שמתקיימים במקביל, להבנתי, לאט מדי.
<אתי בנדלר:>
למסע הזה, זה באמצעות מודעות הדרושים שפרסמתם?

<אלדד קובלנץ:>
כן. ובמקביל - - -

<אתי בנדלר:>
זאת אומרת, אין אליהם פנייה ישירה, אלא במסגרת הפנייה הכוללת לכל הציבור?

<אבי חיים:>
אבל מה יהיו התנאים של העובדים אם יתקבלו מהרשות עצמה? 
<אלדד קובלנץ:>
אז בוא ניגע בנקודה הכואבת הזאת. יש הסכם בין הממונה על השכר לבין ההסתדרות שעובדים שנקלטים מרשות השידור שהם ייקלטו בתנאי השכר שהיו להם ברשות השידור הישנה, שזו בעיה מאוד מאוד מאוד מאוד - - -
<תמנה עורב:>
למה זו בעיה?
<קריאה:>
זה לא עם הממונה על השכר.

<היו"ר איתן כבל:>
לא משנה עם מי. לא חשוב.

<אלדד קובלנץ:>
אם מדברים על הכול, אז נדבר על הכול.

<היו"ר איתן כבל:>
נדבר על הכול.

<אלדד קובלנץ:>
כי על-פי ההסכם שנחתם, העובד שייקלט מרשות השידור יקבל את מלוא משכורתו, לא רק את הבסיס, כולל השעות הנוספות וכולל - - - 

<אבי חיים:>
מעולה.

<קריאה:>
מעולה למי?

<אבי חיים:>
לעובדים שייקלטו. הם עבדו 40 שנה מעצמם, ואין להם את - - -
<היו"ר איתן כבל:>
חבר'ה, זה דיון שנפתח בשבוע הבא.
<אבי חיים:>
אדוני היושב-ראש, אתה לא מבין מה עושים לעובדים. אתה לא מבין. 

<אלדד קובלנץ:>
לא סיימתי לדבר. ומצד שני, לידם יועסקו אנשים שירוויחו שליש, ומראש אתה מקים ארגון חולה.

<משה שגב:>
דרך אגב, על זה כבר היו דיונים ביחד עם יושב-ראש ההסתדרות, עם אנשי האוצר שדיברו כבר על מתווה. אומנם ההסכם נסגר בזמנו, כולל שכרם ומעמדם, גם על זה מוכנים לדבר. אבל מה שאתה עושה - - - 

<היו"ר איתן כבל:>
משה, די. תקשיבו, חבר'ה, אני מסיים, אני רק רוצה לומר - - -
<תמנה עורב:>
אבל אני רוצה להעיר הערה. אני חייבת להגיד משהו.

<היו"ר איתן כבל:>
סליחה, הייתי צריך לסיים לפני שלוש דקות, אני עובר עכשיו על הוראות יושב-ראש הכנסת, רק אגיד שהשעון לא היה מדויק פה. 

<איילת נחמיאס ורבין (המחנה הציוני):>
זה משודר, אז הלך עלינו.

<היו"ר איתן כבל:>
הדבר היחיד שאני רוצה לומר, אלדד, אפגש אתך בארבע עיניים וניפגש לאלתר. 

<אלדד קובלנץ:>
יאללה, עכשיו.
<היו"ר איתן כבל:>
שנייה, לא עכשיו. 

<אלדד קובלנץ:>
עכשיו, יש דברים שצריכים - - -
<היו"ר איתן כבל:>
לא עכשיו. ברשותך, עכשיו אני רציני, כי אני רוצה לדעת את כללי המשחק. כללי המשחק לא ברורים ואפילו פוגעים בעובדים הקיימים. 
<עיסאווי פריג' (מרצ):>
זה אחלה סיכום.
<היו"ר איתן כבל:>
ככה אני רואה את הדברים. הרשות לפיתוח ירושלים?

<אודי בן דרור:>
רק מילה, אם אפשר. רק להצטרף למה שאמר סגן ראש העיר קודם, עופר ברקוביץ, ולהדגיש - - -
<היו"ר איתן כבל:>
האם יש מקום בירושלים שהם יכולים למצוא את עצמם בתהליך? זה מה שמעניין אותי.
<אודי בן דרור:>
תראו, אנחנו עוזרים להם, מלווים אותם.
<היו"ר איתן כבל:>
לא, לא. הם לא יכולים להיכנס - - -
<אודי בן דרור:>
יש את המקום הקיים. קודם כול הם יכולים באתר הקיים.

<אלדד קובלנץ:>
אי-אפשר.

<קריאות:>
- - -

<היו"ר איתן כבל:>
סליחה, לא ביקשתי עזרה מאף אחד, חברים. 

<אודי בן דרור:>
- - - אפשר לצאת למודיעין, אבל אפשר להמשיך באתר.
<היו"ר איתן כבל:>
יקירי, אני רוצה שלא רק תגידו: למה אתם עוזבים. תסייעו בידם למצוא מקום סביר. אתם יודעים לעשות את זה? 

<אודי בן דרור:>
עושים את זה כל הזמן. כשהם מניחים שהם במודיעין אז - - -
<אלדד קובלנץ:>
לא, אנחנו לא מניחים שאנחנו במודיעין, אבל אני מזכיר לך, אודי – אתה יכול לדחות את יום ההקמה בשנתיים, תיקחו את זה בחשבון.
<היו"ר איתן כבל:>
אפשר? זה לא דקלרציות במועצת העיר. 
<משה שגב:>
מדינת ישראל יכולה לוותר שנתיים.
<היו"ר איתן כבל:>
אני צריך לדעת אם יש מקום או אין מקום, בסוף בסוף עם הכול, גם עם הרצון שלי. 

<איילת נחמיאס ורבין (המחנה הציוני):>
נכון, רגע האמת.
<היו"ר איתן כבל:>
גם אם אני רוצה לתת את כל כולי, יש מקום, אין מקום? אם אמורים לעלות טרקטורים ברוממה בעוד חודש-חודשיים-שלושה-ארבעה חודשים-חצי שנה, אני לא יכול לתת להם להמשיך לפעול משם. 

<משה שגב:>
הם לא יעלו. אפשר לעצור אותם. אפשר.
<אודי בן דרור:>
השאלה היא הנחות היסוד.
<משה שגב:>
המחוקק יכול לבקש עיכוב של שנתיים.

<היו"ר איתן כבל:>
משה, עשה לי טובה.

<משה שגב:>
חיכו לנדל"ן הזה כבר עשר שנים, יחכו עוד שנתיים עד שיקימו מקום. 

<היו"ר איתן כבל:>
משה, בכל הכבוד, מדינת ישראל, גם אם זו ממשלה שאינני תומך בה, יש לה סדרי עדיפויות, וסדר העדיפות הראשון היום, המיידי, הוא בניית יחידות דיור, אז, בבקשה. בסופו של עניין, לא נראה לי שבכל ירושלים אין מקום. אני רוצה רק לשמוע אותך, ואנחנו מסיימים אתך, בבקשה. 
<פאני ביטון:>
אני עובדת 45 שנה ברשות השידור. התחלתי לעבוד כחניכה. התחתנתי ברשות השידור, הבאתי חמישה ילדים ששירתו בצבא במדינת ישראל ו-12 נכדים. נתתי את הלב ואת הנשמה ברשות השידור. לפני כחודש וחצי, עם הפרסום של הפרישה, אמרתי שאני רוצה לפרוש, די, מיציתי את עצמי, עם כל הבלגן שיש. אני יושבת-ראש ועד, לא יכולה לראות את העובדים מתהלכים כמו שיכורים, חסרי ביטחון, כל הזמן נרדפים, כל הזמן במעקבים. אמרתי: אני לא רוצה להיות שם, לא רוצה לראות את המצב הזה, ולא רוצה לבכות כשאני רואה עובד נפול כפי שאני רואה אותם היום. אמרתי: אני הולכת. באו, ביקשו ממני: לא, את עובדת חיונית, תישארי עד מרס. אמרתי: אני עד מרס לא רוצה להישאר, אני לא יכולה להמשיך. אני מוכנה עד 31 בדצמבר, להגיד לכם שלום, לצאת בכבוד. עבדתי פה בכבוד ורוצה לצאת בכבוד. 
אתמול אני מקבלת הודעה מסמנכ"לית כוח-האדם החדשה, היא לא מכירה את העובדים, לא ראיתי אותה מעולם. גם כשהיא עשתה סיבוב במסדרון, וחיפשה – בתפקיד שלי אני הולכת לחדרים אחרים לעשות תפקידים של עובדים שפרשו. והנה, המנכ"ל נוכח השבוע לראות את זה במו עיניו, שאני הולכת לקחת דואר של עובדת שפרשה, לעשות אותו בנוסף לתפקידי כמנהלת מחלקת תשלומים לספקים ארציים. 

אנחנו עכשיו בעיצומים כוועדים מאחר שהיא הוציאה כל מיני מכתבים לשעון ולנוכחות, ומעקבים, החלטנו שגם אנחנו מתאגדים יחד עם ההסתדרות, קיבלנו הנחיות: אין לשתף פעולה עם ההנהלה, אין לעשות א', ב', ג'. מכיוון שאני בעמדת כוח של ועד היא קראה לי.
<דורון קרני:>
נכון. הם לא רוצים להיפגש אתנו. תגידו להם שייפגשו אתנו.
<היו"ר איתן כבל:>
דורון, די, חאלס. אתם יודעים לעשות את זה יותר טוב ממני?

<קריאות:>
לא.

<היו"ר איתן כבל:>
תודה רבה.

<פאני ביטון:>
הם קראו לכל הוועדים לדיון ולפתיחת משא-ומתן על כל המכתבים שיצאו, אותנו ביטלו ומבטלים, אבל עלינו עושים את המעקבים. בקיצור, הלכתי אליה אתמול, התבקשתי להגיע אליה, היא אומרת לי: תשמעי, ביקשת לפרוש ב-31. אמרתי לה: אכן. היא אומרת לי: מאחר שאת כבר לא עובדת חיונית – 45 שנה הייתי חיונית, לתת את הלב ואת הנשמה הייתי שם – שבעה ימים, היא אומרת לי: את לא חיונית, תשימי את המפתח, ממחר את לא פה. 
זו מדינה שאני אתן בה את הלב ואת הנשמה ולילדים שלי ללכת להמשיך לשרת אותה? הושפלתי, הוכפשתי. אני מבקשת, קודם כול שהיא תמשוך את מכתב ותתנצל, כי הכאב שלי גדול, ואני מושפלת ברמה בלתי רגילה. 
<היו"ר איתן כבל:>
תודה לך. יש למישהו כאן את היכולת לתת תשובה? או שאני אקבל אותה? מי כאן יודע לתת לי את התשובה?
<ברי בר-ציון:>
תקבל את התשובה אחר כך בחדר סגור, אני לא רוצה להתייחס לעניינים אישיים של עובד מסוים בפורום הזה, זה לא מכובד. 

<דורון קרני:>
- - -
<היו"ר איתן כבל:>
ברי, מקבל. 

<דורון קרני:>
מאיפה זה בא? 
<היו"ר איתן כבל:>
דורון, אתה מוכן, בבקשה לתת לי? 

<דורון קרני:>
יש פה בדיחה.

<היו"ר איתן כבל:>
קודם כול, אני לא יודע מה אתה רוצה לומר לי בארבע עיניים. אני רק יודע להגיד את הדבר הבא: עובד או עובדת שכבר ביקש מיוזמתו לצאת בסוף החודש לפרישה, בוודאי אחרי 45 שנה, גם אם הוא ישב ויספור גרגירים, אתה יודע, בתקרה ככה כמה זה, מה שחור, מה כבר צריך לסייד – כתוב: אתה חונן לאדם דעת ומלמד לאנוש בינה – לפעמים אתה יודע קצת, אומר: וואלה, עוד שבוע לא אראה אותה. 
בסוף בסוף – אני לא יודע למצוא את המילים, כי אני מכיר את עצמי ואני יודע שאני יודע להוציא מילים מאוד קשות, אז אני בולע את לשוני במקרה הזה, כי זאת תחושה משפילה, קשה. אני תובע מכם להחזיר אותה לאלתר, ולהחזיר לה את המכתב שלה ב-31 לחודש. הישיבה נעולה. 
<הישיבה ננעלה בשעה 11:43.>

